Նախագիծ

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ**

**ՈՐՈՇՈՒՄ**

« \_\_ » \_\_\_\_\_\_\_\_\_\_\_\_\_\_ 2023թ. \_\_\_\_-Ն

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԱՆՏԱՌԱՅԻՆ ՔԱՂԱՔԱԿԱՆՈՒԹՅՈՒՆԸ, ՌԱԶՄԱՎԱՐՈՒԹՅՈՒՆԸ ԵՎ ԳՈՐԾՈՂՈՒԹՅՈՒՆՆԵՐԻ ԱԶԳԱՅԻՆ ԾՐԱԳԻՐԸ ՀԱՍՏԱՏԵԼՈՒ ՄԱՍԻՆ**

Ղեկավարվելով Հայաստանի Հանրապետության անտառային օրենսգրքի 6-րդ հոդվածի 1-ին մասի «է8» կետով` Հայաստանի Հանրապետության կառավարությունը ***որոշում է.***

Հաստատել՝

1. Հայաստանի Հանրապետության անտառային քաղաքականությունը, ռազմավարությունը և գործողությունների ազգային ծրագիրը՝ համաձայն հավելվածի:
2. Սույն որոշումն ուժի մեջ է մտնում պաշտոնական հրապարակմանը հաջորդող տասներորդ օրը։

**Հայաստանի Հանրապետության  
 վարչապետ Ն. Փաշինյան**

**Երևան**

**Հավելված**

**Հայաստանի Հանրապետության կառավարության**

**2023թ. « » -ի N -Ն որոշման**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**ԱՆՏԱՌԱՅԻՆ ՔԱՂԱՔԱԿԱՆՈՒԹՅՈՒՆԸ, ՌԱԶՄԱՎԱՐՈՒԹՅՈՒՆԸ ԵՎ ԳՈՐԾՈՂՈՒԹՅՈՒՆՆԵՐԻ ԱԶԳԱՅԻՆ ԾՐԱԳԻՐԸ**

ՆԵՐԱԾՈՒԹՅՈՒՆ

1. ՀՀ Անտառային քաղաքականության նպատակը եվ խնդիրները

1.1 Ընթացիկ իրավիճակը

1.2 Նպատակը և խնդիրները

2. ՀՀ ԱՆՏԱՌԱՅԻՆ ՕՐԵՆՍԴՐություն

2.1. Առկա իրավական կարգավորումները

2.2 Միջազգային կոնվենցիաներով և համաձայնագրերով ստանձնած պարտավորությունները

2.3 Օրենսդրության բարելավման միջոցառումները

3. Անտառային ոլորտի կառավարման ինստիտուցիոնալ ԿԱՌՈՒՑՎԱԾՔը

3.1 Կառավարման ներկա կառուցվածքը

3.2 Կառուցվածքային բարեփոխումների անհրաժեշտությունը և առաջարկվող լուծումները

3.3 Միջոցառման իրականացումից ակնկալվող արդյունքները

4. Անտառային ռազմավարության ուղղությունները

4.1 Անտառների պահպանություն

4.2 Անտառների պաշտպանություն

4.3 Անտառների կայուն օգտագործում

4.4 Անտառավերականգնում, անտառապատում և ագրոանտառաբուծություն

4.5 Անտառների արտադրողականության բարձրացում

4.6 Անտառկառավարման ազգային տեղեկատվական համակարգ

4.7 Անտառների մոնիթորինգի համակարգ

4.8 Բնության հատուկ պահպանվող անտառային տարածքներ և կենսաբազմազանության պահպանություն

4.9 Կլիմայի փոփոխության ազդեցություն, անտառների հարմարվողականություն և մեղմում

4.10 Անտառների դերը հողային և ջրային ռեսուրսների պահպանության գործում

4.11 Անտառային գիտություն, կրթություն,

4․12 իրազեկում և հասարակության ներգրավում

4.13 Միջազգային համագործակցություն

5. Գործողությունների ազգային ծրագիրը

6. ծրագրի իրականացումից ակնկալվող արդյունքները եվ

հնարավոր ռիսկերը

8. ԾՐԱԳՐԻ ՄՈՆԻԹՈՐԻՆԳԸ ԵՎ Հաշվետվողականությունը

ՀԱՊԱՎՈՒՄՆԵՐ

ԱՂՅՈՒՍԱԿ 1. 2023-2030թթ ծրագրի միջոցառումների ցանկը

**ՆԵՐԱԾՈՒԹՅՈՒՆ**

1․ Անտառային քաղաքականությունը, ռազմավարությունը և գործողությունների ազգային ծրագիրը հանդիսանում է անտառային ոլորտի կարևորագույն փաստաթուղթը, որը սահմանում է անտառների կայուն կառավարման քաղաքականության և ռազմավարության հիմնական ուղղությունները, իրականացվող գործողությունները, ժամկետներ, ինչպես նաև ակնկալվող արդյունքներ։

2․ Հայաստանի Հանրապետության կառավարության 2004 թվականի սեպտեմբերի 30-ի N 38 արձանագրային որոշմամբ հաստատվել էր «Անտառի ազգային քաղաքականություն և ռազմավարություն» (այսուհետ՝ ԱԱՔՌ) փաստաթուղթը, որի հիմնական նպատակն անտառային տարածքների կայուն կառավարման ապահովումն էր, ինչպես նաև բնապահպանական և հասարակայնության շահերի հավասարակշռումը, որը Կառավարության 2021 թվականի հոկտեմբերի 21-ի N 1728 որոշմամբ անվավեր է ճանաչվել։ ԱԱՔՌ հիման վրա մշակված և ՀՀ կառավարության 2005 թվականի հուլիսի 21-ի N 1232-Ն որոշմամբ հաստատված ՀՀ անտառի ազգային ծրագիրը (այսուհետ՝ ԱԱԾ) միտված էր օրենսդրության վերանայմանը, անտառային ռեսուրսների վերականգնմանը, անտառածածկ տարածքների ավելացմանը, անտառների պահպանման ու ոլորտի զարգացման բազմաբնույթ հիմնախնդիրների հաղթահարմանը։ ԱԱԾ-ը սահմանում էր առաջնային կարևորության միջոցառումները և դրանց իրականացման 10-ամյա ժամանակացույցը 2005-2015 թվականների համար հանրապետության ողջ տարածքում անտառի ազգային քաղաքականության և ռազմավարության իրականացման համար:

3․ 2005 թվականի դեկտեմբերի 17-ից ուժի մեջ է մտել Հայաստանի Հանրապետության անտառային օրենսգիրքը, որը կարգավորում է անտառների և անտառային հողերի կառավարման հետ կապված իրավահարաբերությունները: Դրան հաջորդել են օրենսգրքից բխող բազմաթիվ ենթաօրենսդրական իրավական ակտերի մշակումն ու հաստատումը։

4․ ՀՀ կառավարության 2017 թվականի նոյեմբերի 30-ի նիստի N 50 արձանագրային որոշմամբ հավանության է արժանացել «Անտառային ոլորտի բարեփոխումների» հայեցակարգը, ինչն ուղղված է անտառային ոլորտի կառավարման համակարգի բարեփոխումներին, կայուն կառավարման, անտառների պահպանության, արդյունավետությանն առնչվող հարցերի լուծմանը, ինչպես նաև ապօրինի ծառահատումների դեմ պայքարին, սակայն Հայաստանի Հանրապետության 2021 թվականի հոկտեմբերի 21-ի N 1728-Ն որոշման համաձայն այն անվավեր է ճանաչվել։

5․ Ոլորտի կառավարման համակարգը երկար ժամանակ փաստացի դիմակայում է ոլորտի շրջանականերից դուրս գտնվող սոցիալ-տնտեսական ճնշումներին՝ աղքատության, գործազրկության և բնական պաշարներից ուղիղ կախվածության հետևանքով անտառների շարունակական գերշահագործմանը։

6․Անտառային ոլորտի կառավարման անկատար համակարգը, երկարաժամկետ ծրագրեր իրագործելու ցածր կարողությունները, հողերի դեգրադացիան և անապատեցումը, կենսաբազմազանության կորուստները, բուսական և կենդանական տեսակների բնակմիջավայրերի կրճատումը, կլիմայի փոփոխության ազդեցության հետևանքով անտառային էկոհամակարգերի խոցելիությունը, հարմարվողականության և մեղման միջոցառումների իրականացումը, բնական աղետների ռիսկերի ավելացումը պահանջում են ոլորտում տարվող պետական քաղաքականության, ռազմավարության և գործողությունների ազգային ծրագրի վերանայում։

**Գլուխ 1. Անտառային քաղաքականության երկարաժամկետ տեսլականը ԵՎ Ռազմավարության հիմնական ուղղությունները**

1. Հայաստանի Հանրապետության անտառային քաղաքականության հիմնական նպատակն է անտառների կայուն կառավարման` անտառների դեգրադացիայի և անտառազրկման կանխարգելման, արդյունավետ պահպանության իրականացման, հիվանդություններից և վնասատուներից պաշտպանության, անտառային լանդշաֆտների վերականգման, անտառածածկ տարածքների ընդարձակման, շարունակական և կայուն օգտագործման, անտառների օգտակար այլ հատկությունների զարգացման և ստանձնած միջազգային պարտավորությունների կատարման ապահովումը:
2. Հայաստանի Հանրապետության ջանքերը նպատակաուղղված են հավասարակշռելու անտառային տնտեսության, շրջակա միջավայրի պահպանության և սոցիալական շահերը, ստեղծել պայմաններ երկրի կայուն զարգացման և տնտեսության բարգավաճման համար: Անտառային քաղաքականությունը կարևոր գործիք է անտառների կայուն կառավարման, շրջակա միջավայրի պահպանության և այլ՝ գյուղատնտեսության, էներգետիկայի, տարածքային կառավարման, ընդերքօգտագործման և զբոսաշրջության ոլորտների հետ շահերի հավասարակշռման նպատակով:
3. Անտառային էկոհամակարգերի և դրանց բաղադրիչների էկոլոգիական, սոցիալական և տնտեսական նշանակության հավասարակշռումըհանդիսանում է ՀՀ անտառային քաղաքականության իրականացման երկարաժամկետ ուղենիշը, որի հիմնական ուղղություններն են հանդիսանում`
   1. անտառների պահպանության ուժեղացումը, ապօրինի հատումների և այլ իրավախախտումների դեմ արդյունավետ պայքարի ապահովումը,
   2. անտառային էկոհամակարգերի և լանդշաֆտների վերականգնումը, ընդգրկելով` հատված, այրված, հիվանդությունների և վնասատուների հետևանքով չորացած, քամետապալված և այլ պատճառներով վնասված անտառային տարածքները,
   3. կայուն անտառօգտագործման արդյունքում եկամուտների ավելացումը և ֆինանսատնտեսական վիճակի բարելավումը, որը չպետք է հանգեցնի հետագայում անտառային ռեսուրսների պոտենցիալի անկմանը,
   4. անտառային կենսաբազմազանության՝ հատուկ պահպանության ենթակա բուսական և կենդանական տեսակների և նրանց բնակմիջավայրերի պահպանությունը,
   5. անտառային հողերի կայուն կառավարումը, անտառների դեգրադացիայի և անտառազրկման դեմ պայքարի ապահովումը,
   6. անտառների սոցիալական, այդ թվում մշակութային, առողջարարական, սպորտի, հանգստի և զբոսաշրջային գործառույթի ապահովումը,
   7. կլիմայական ռիսկերի կառավարումը, անտառների հարմարվողականության բարձրացումը, անտառային ոլորտից ջերմոցային գազերի արտանետումների կրճատումը և ածխածնի կլանման (պահեստավորման) կարողությունների ավելացումը,
   8. մարդկային կարողությունների զարգացումը և ռեսուրսների համախմբման (մոբիլիզացման) ծրագրի մշակումը և իրականացումը,
   9. միջոլորտային համագործակցության խթանումը և աշխատանքների արդյունավետ համակարգումը:
4. Անտառային ոլորտի կայունության բարձրացման նպատակով կապահովվի շրջակա միջավայրի պահպանության, սոցիալ-տնտեսական խնդիրների լուծմանն ուղղված համալիր գործողություններ, ինչպես նաև տարբեր ոլորտային ռազմավարությունների ու գործողությունների անտառների վրա ազդեցության գնահատում և հնարավոր բացասական հետևանքների մեղմում։
5. Անտառային քաղաքականությունը պետք է բոլոր շահագրգիռ կողմերի համար լինի **մատչելի, ընդունելի** և միաժամանակ **իրագործելի**՝ հիմնված ոլորտի օրակարգերի համատեղ մշակման, կարճաժամկետ և երկարաժամկետ միջոցառումների պլանավորման ու իրականացման վրա:
6. Հայաստանը վավերացրել է մի շարք միջազգային բնապահպանական կոնվենցիաներ և դրանցից բխող ռազմավարական փաստաթղթեր՝ Միավորված ազգերի կազմակերպության Կլիմայի փոփոխության շրջանակային կոնվենցիա (այսուհետ՝ ՄԱԿ ԿՓՇԿ), ՄԱԿ-ի Կենսաբազմազանության մասին կոնվենցիա (այսուհետ՝ ԿԲԿ), ՄԱԿ-ի Անապատացման դեմ պայքարի կոնվենցիա (այսուհետ՝ ԱՊԿ), Եվրոպայի վայրի բնության և բնական միջավայրի պահպանության մասին (այսուհետ՝ Բեռնի) կոնվենցիա, Միջազգային նշանակության խոնավ տարածքների մասին կոնվենցիա, որպես ջրային թռչունների բնակմիջավայր (այսուհետ՝ Ռամսարի) կոնվենցիա, Հայաստանի Հանրապետություն - Եվրոպական Միություն համապարփակ և ընդլայնված գործընկերության համաձայնագիրը (այսուհետ՝ ՀԸԳՀ) և այլ արձանագրություններ ու փաստաթղթեր, որոնք հանդիսանում են ոլորտի իրավակարգավորման կարևոր բաղադրիչները:
7. Անտառների կայուն կառավարումը ներառում է անտառների պահպանությունը, պաշտպանությունը, վերականգնումը, անտառապատումը և արդյունավետ օգտագործումը՝ պահպանելով անտառների կենսաբազմազանության ինքնավերականգնման կարողությունը, ինչպես նաև ապահովելով անտառների բնապահպանական, սոցիալական, տնտեսական ներուժի արդյունավետ օգտագործումը ներկա և ապագա սերունդների համար:
8. Հաշվի առնելով ՀՀ անտառային ոլորտի ներկա հիմնախնդիրները և կարիքները, անտառային քաղաքականության և ռազմավարության (այսուհետ` ԱՔՌ) խնդիրները ներկայացված են ըստ հետևյալ բնագավառների`
   * 1. Անտառների պահպանություն,
     2. Անտառների պաշտպանություն,
     3. Անտառների կայուն օգտագործում,
     4. Անտառավերականգնում, անտառապատում և ագրոանտառաբուծություն,
     5. Անտառների արտադրողականություն,
     6. Անտառշինություն (անտառկառավարման պլաններ),
     7. Անտառների պետական հաշվառում, անտառային պետական կադաստր, անտառների պետական մոնիթորինգ և անտառկառավարման ազգային տեղեկատվական համակարգ,
     8. Բնության հատուկ պահպանվող անտառային տարածքներ և կենսաբազմազանության պահպանություն,
     9. Կլիմայի փոխոխության ազդեցություն, անտառների հարմարվողականություն և մեղմում,
     10. Անտառների դերը հողային և ջրային ռեսուրսների պահպանության գործում,
     11. Անտառային գիտություն և կրթություն,
     12. Իրազեկում և հասարակության ներգրավում,
     13. Միջազգային համագործակցություն,
     14. Ռեսուրսների համախմբում:
9. ԱՔՌ-ից բխող միջոցառումները ներկայացված են 2023-2030 թվականների գործողությունների ազգային ծրագրում (այսուհետ` Ծրագիր), որտեղ ներկայացված ոլորտային միջոցառումները երկարաժամկետ կտրվածքում ունեն ազգային մակարդակով մեծ կարևորություն և արդիականություն:
10. Հայաստանի Հանրապետությունում անտառային տարածքների դեգրադացիայի և անտառազրկման կանխարգելումը, անտառային էկոհամակարգերի և լանդշաֆտների վերականգնումը, անտառապատման միջոցով հանրապետության անտառածածկի ընդլայնումը, անտառների բնապահպանական, սոցիալական և տնտեսական գործառույթների պահպանումն ու զարգացումը, անտառային ռեսուրսների կայուն և շարունակական օգտագործումը, ստանձնած միջազգային պարտավորությունների կատարումը համարվում են առաջնահերթ խնդիրներ։

**Գլուխ 2. ՀՀ Անտառային օրենսդրություն**

**2.1. Առկա իրավական կարգավորումները**

1. Անտառային ոլորտի իրավահարաբերությունները կարգավորվում են ՀՀ Սահմանադրությամբ, քաղաքացիական, անտառային, բնության հատուկ պահպանվող տարածքների, հողային, ջրային օրենսգրքերով և այլ իրավական ակտերով։ Հայաստանը միացել է շրջակա միջավայրի պահպանության մի շարք գլոբալ կոնվենցիաների ու համաձայնագրերի, որոնք հանդիսանում են երկրի իրավական համակարգի բաղկացուցիչ մասը:
2. ՀՀ Անտառային օրենսգիրքը կարգավորում է Հայաստանի Հանրապետության անտառների և անտառային հողերի կայուն կառավարման` պահպանության, պաշտպանության, վերականգնման, անտառապատման և արդյունավետ օգտագործման, ինչպես նաև անտառների հաշվառման, մոնիթորինգի, վերահսկողության և անտառային հողերի հետ կապված հարաբերությունները:
3. Անտառային օրենսգրքում 2018 թվականի մարտի 23-ին (ՀՕ-304-Ն) որոշ փոփոխություններ և լրացումներ են կատարվել՝ սահմանելով նորաստեղծ անտառային կոմիտեի գործառույթները։ 2022 թվականի մայիսի 25-ին (ՀՕ-141-Ն) կատարված ՀՀ անտառային օրենսգրքի վերջին փոփոխությունները վերաբերում են իրավակիրարկման նորմերին։
4. Շուրջ 20 տարիների ընթացքում մշակվել են ՀՀ Անտառային օրենսգրքի կիրարկումն ապահովող մի շարք ենթաօրենսդրական իրավական ակտեր, որոնցով կարգավորվում են մասնավորապես՝ արտադրական նշանակության անտառներում անտառավերականգնման հատումների իրականացման կարգը, խնամքի և սանիտարական հատումների իրականացման կարգը, անտառների պետական մոնիթորինգի իրականացման կարգը, պետական անտառները և անտառային հողերն օգտագործման տալու կարգը, անտառային պետական կադաստրի վարման և անտառների պետական հաշվառման ու տվյալների տրամադրման կարգը, պաշտպանական նշանակության անտառներում անտառօգտագործման և պահպանության կարգը և այլն։

**2.2 Միջազգային կոնվենցիաներով և համաձայնագրերով ստանձնած պարտավորությունները**

1. Անտառային ոլորտին առնչվող միջազգային կոնվենցիաներով և համաձայնագրերով ստանձնած պարտավորությունները հետևյալն են՝

16․ Կենսաբազմազանության պահպանության կոնվենցիայի ներքո 2022 թվականի դեկտեմբերին հաստատված Կունմինգ-Մոնրեալ Գլոբալ կենսաբազմազանության շրջանակով սահմանվել է՝

* 1. վերականգնել դեգրադացված էկոհամակարգերի, այդ թվում անտառների առնվազն 30 %-ը,
  2. ապահովել անտառային տնտեսության բոլոր տարածքների կայուն կառավարումը․

17. Անապատեցման դեմ պայքարի կոնվենցիայի շրջանակում նախատեսվում է ապահովել հողերի դեգրադացիայի չեզոքությունը մինչև 2040 թվականը, այդ թվում կանխել հանրապետությունում անտառազրկումը և անտառների դեգրադացիան, ինչպես նաև բարելավել անտառների կառավարումը։

18. Կլիմայի փոփոխության շրջանակային կոնվենցիայի Փարիզյան համաձայնագրի ներքո ՀՀ-ի 2021-2030թթ ազգային մակարդակով սահմանված գործողություններով (Կառավարության 22 ապրիլի 2021 թվականի N 610-Լ որոշում) նախատեսվում է հանրապետության անտառածածկը հասցնել 12.9 %-ի, որն ամրագրված է նաև Բոննի մարտահրավերների շրջանակում երկրի կողմից ստանձնած պարտավորությամբ, այն է՝ մինչև 2030 թվականը անտառածածկը ավելացնել 50,000 հա-ով։

* 1. **Օրենսդրության բարելավման միջոցառումները**

19. ՀՀ Անտառային օրենսդրության կատարելագործումը կարևոր է կայուն անտառկառավարման չափանիշների և ցուցիչների համակարգի կիրառման, անտառային կենսաբազմազանության պահպանության բարելավման, կլիմայի փոփոխության հարմարվողականության և մեղմման միջոցառումների, անտառային հողերի կայուն օգտագործման և այլ բնագավառների կանոնակարգման, անտառների և բնության հատուկ պահպանվող տարածքների պահպանության կատարելագործման համար:

1. Անտառային օրենսգրքից բխում են բազմաթիվ ենթաօրենսդրական իրավական ակտեր, որոնք իրավակակիրարկման տեսակետից նույնպես լրամշակման կարիք ունեն։
2. Անտառկառավարման պլաններում չեն նախատեսվում անտառային այն հատվածները, որտեղ կարող են իրականացվել հանգստի և զբոսաշրջության կազմակերպումը, ինչպես նաև այդ նպատակով տարածքների վարձակալության տրամադրումը։ Այն կատարվում է գրեթե առանց ընդհանուր տարածական պլանավորման, միաժամանակ հստակեցված չեն հանգստի նպատակով կազմակերպվող տարածքներում շինությունների կամ ժամանակավոր կառույցների վերաբերյալ թույլատվության պահանջները։ Միաժամանակ անհրաժեշտություն է առաջացել գույքագրել անտառով չծածկված այն անտառային հողերը, որտեղ անտառապատման աշխատանքների իրականացումն անհնար է, սակայն արդյունավետ օգտագործման դեպքում կարելի է լրացուցիչ եկամուտ ապահովել, միաժամանակ մնալով որպես անտառային հող, այդ թվում նաև դիտարկել պետություն և մասնավոր հատված շրջանակներում փոխհամագործակցության հնարավորություն։
3. Իրավական դաշտում բացակայում է փայտանյութի ստացման այլընտրանքային տարբերակի հնարավորությունը, որը կարող է լրացուցիչ բնափայտի ստացման աղբյուր հանդիսանալ, միաժամանակ բացակայում է նաև ագրոանտառաբուծության վերաբերյալ հասկացությունը, ինչպես նաև զարգացման մեխանիզմներիը կարգավորող ներմերը։
4. Անտառների կայուն կառավարման դրույթներին համահունչ անտառային օրենսդրության կատարելագործումը պետք է նպատակաուղղվի`
5. օրենսդրական բարեփոխումների իրականացմանը` օրենսդրական բացերի, անհամապատասխանությունների և հակասությունների վերացման նպատակով,
6. անտառտնտեսվարման պլանավորման և անտառօգտագործման մեխանիզմների կատարելագործմանը,
7. հատուկ պահպանության ենթակա բուսական ու կենդանական տեսակների և նրանց կենսամիջավայրերի պահպանության ապահովմանը:
8. Վերը նշված օրենսդրական փոփոխությունները պետք է հստակորեն արտացոլվեն նաև ՀՀ անտառային օրենսգրքից բխող ենթաօրենսդրական ակտերում, այդ թվում նաև անտառաշինական նախագծերի մշակման կարգում, որտեղ մասնավորապես կարևորվում են՝
   1. քարտեզագրական նյութերում ռեկրեացիոն գոտիների, սահմանային և ռազմական նշանակության անտառների գոտևորումը,
   2. արգելավայրերի տարածքների սահմանազատումը և միջոցառումների պլանավորումը,
   3. անտառների կենսաբազմազանության պահպանության և վերարտադրության առանձնահատկությունները,
   4. կլիմայի փոփոխության ազդեցությանն ուղղված անտառների հարմարվողականության և մեղման հնարավոր գործողությունների նկարագրությունը,
   5. հողային և ջրային ռեսուրսների պահպանությանն ուղղված գործողությունների նկարագրությունը։

**ԳԼՈՒԽ 3. Անտառային ոլորտի կառավարման ԿԱՌՈՒՑՎԱԾՔը**

**3.1 Կառավարման ներկա կառուցվածքը**

1. 2005-2018թթ ժամանակահատվածում ՀՀ անտառների պահպանության, պաշտպանության, վերարտադրության և օգտագործման բնագավառում պետական լիազորված մարմին է հանդիսացել Հայաստանի Հանրապետության գյուղատնտեսության նախարարությունը։ ՀՀ գյուղատնտեսության նախարարությունն իրեն վերապահված գործառույթներն իրականացրել է աշխատակազմի անտառային տնտեսության բաժնի, «Հայանտառ» ՊՈԱԿ-ի և «Անտառային պետական մոնիթորինգի կենտրոն» ՊՈԱԿ-ի միջոցով:
2. Մինչև 2018 թվականը ոլորտի վերահսկողության լիազորություններն իրականացրել է ՀՀ բնապահպանության նախարարությունը, այնուհետև այն ճանաչվել է ոլորտի պետական լիազորված մարմին, որն վերանվանվել է այնուհետև ՀՀ շրջակա միջավայրի նախարարության ստանձնելով՝ անտառների կայուն կառավարման, պահպանության, պաշտպանության, վերարտադրության և օգտագործման ոլորտներում քաղաքականության մշակումն ու իրականացումը։
3. 2004 թվականին անտառների վերականգնման գործընթացին աջակցելու և երկրում անտառների զարգացման համար բարենպաստ պայմաններ ստեղծելու նպատակով ստեղծվել էր նաև ՀՀ անտառների վերականգնման և զարգացման հիմնադրամը, որը սակայն լուծարվել է 2018 թվականին։
4. Անտառների պահպանության և կառավարման ինստիտուցիոնալ համակարգի ամրապնդման նպատակով 2018 թվականին ստեղծվել է Անտառային կոմիտեն` որպես ՀՀ շրջակա միջավայրի նախարարության ենթակա մարմին, իսկ նախարարության աշխատակազմում՝ Կենսաբազմազանության և անտառային քաղաքականության վարչությունը:
5. ՀՀ կառավարության 2019 թվականի դեկտեմբերի 2-ի N 1785-Լ որոշմամբ շրջակա միջավայրի նախարարության կենսաբազմազանության և անտառային քաղաքականության վարչությունը բաժանվել է, որի արդյունքում ստեղծվել է անտառային քաղաքականության և բնության հատուկ պահպանվող տարածքների և կենսաբազմազանության քաղաքականության վարչությունները:
6. ՀՀ կառավարության 2020 թվականի հունվարի 30-ի N 81–Ն որոշմամբ ՀՀ շրջակա միջավայրի նախարարության կազմում գործող մի շարք պետական ոչ առևտրային կազմակերպություններ` «Անտառային մոնիթորինգի կենտրոն», «Շրջակա միջավայրի մոնիթորինգի և տեղեկատվության կենտրոն» և «Հիդրոօդերևութաբանության և մթնոլորտային երևույթների վրա ակտիվ ներգործության ծառայություն», վերակազմակերպելու արդյունքում միաձուլվել են «Հիդրոօդերևութաբանության և մոնիթորինգի կենտրոն» ՊՈԱԿ-ի կազմում:
7. ՀՀ վարչապետի 2018 թվականի հունիսի 11-ի N 733-Լ որոշմամբ հաստատվել է ՀՀ բնապահպանության և ընդերքի տեսչական մարմնի կանոնադրությունը, ինչի համաձայն այն կառավարությանը ենթակա՝ օրենքով սահմանված կարգով ճանաչվել է բնապահպանության և ընդերքի ոլորտներում վերահսկողություն իրականացնող պետական մարմին:
8. Ներկայումս շուրջ 340 հազ. հա պետական անտառային տարածքների պահպանությունն իրականացվում է «Հայանտառ» ՊՈԱԿ-ի շուրջ 500 անտառապահների կողմից, որոնց լիազորությունները բավական սահմանափակ են, իսկ նրանց ներկայացվող պահանջներն ու պատասխանատվության աստիճանը՝ ոչ համարժեք։ Պահաբաժինների չափերը բավականին մեծ են (մոտ 700-800 հա), որտեղ պահպանությունն իրականացվում է մեկ հերթափոխով։

**3.2 Կառուցվածքային բարեփոխումների անհրաժեշտությունը և առաջարկվող լուծումները**

1. Անտառների արդյունավետ պահպանության իրականացումը նաև խնդրահարույց է այն պատճառով, որ անտառամերձ բնակչության մոտ ձևավորվել է վառելափայտի հանդեպ բարձր պահանջարկ, իսկ անտառային շատ տարածքներ պարզապես խոցելի են ճանապարհների մատչելիության շնորհիվ:
2. Անտառների պահպանության լիարժեք իրականացման համար անհրաժեշտ է անտառների և ԲՀՊՏ-ների պահպանության համակարգի կատարելագործում, համապատասխան կադրերով համալրում և վերապատրաստում, աշխատավարձի բարձրացում, սոցիալական երաշխիքների տրամադրում, շուրջօրյա հսկողության սահմանում։
3. Անտառային ոլորտի զարգացման համար խոչընդոտներից են անբավարար ֆինանսական միջոցները և անկատար կառուցվածքային համակարգը: Շուրջ 30 տարի երկրում չի իրականացվել անտառների պետական հաշվառում, իսկ անտառային կադաստրի և մոնիթորինգի համակարգերը գտնվում են կայացման փուլում:
4. Դեռևս առկա են անհամապատասխանություններ անտառկառավարման պլանների և անտառային հողերի կադաստրային տվյալների միջև:
5. Անհրաժեշտ է վերանայել ոլորտի ինստիտուցիոնալ կառուցվածքը և լիազորությունները, կայունացնել, կատարելագործել և զարգացնել անտառների պահպանության, պաշտպանության, վերարտադրության և օգտագործման համակարգը։
6. Անտառային ոլորտում հիմնական խոչընդոտների հաղթահարման և ԱԿԿ-ի գործընթացների աջակցման համար անհրաժեշտ է`
   1. պահպանության համակարգի կատարելագործում,
   2. անտառային ոլորտի կարողությունների հզորացման ծրագրերի իրականացում,
   3. անտառկառավարման պլանների մշակման (անտառշինական աշխատանքների իրականացման) միավորի ստեղծում,
   4. անտառսերմնային և տնկարանային կարողությունների հզորացում:
   5. **Միջոցառման իրականացումից ակնկալվող արդյունքները**
7. Անտառային ոլորտի օրենսդրության բարելավման և կառուցվածքային բարեփոխումների արդյունքում ակնկալվում է՝
   1. Անտառների բնապահպանական, սոցիալական և տնտեսական ներուժի հավասարակշռման սկզբունքի հիման վրա անտառօգտագործման նոր մեխանիզմների առկայություն,
   2. անտառների կայուն կառավարման չափորոշիչների և ցուցանիշների առկայություն,
   3. շուրջօրյա հերթափոխով անտառների պահպանության նոր համակարգի առկայություն,
   4. կատարելագործված անտառների պետական մոնիթորինգի համակարգի առկայություն,
   5. ագրոանտառաբուծության զարգացման և անտառային տնկադաշտերի հիմնման համար իրավական հենքի առկայություն։

**Գլուխ 4. Անտառային ռազմավարության ուղղությունները**

**4.1 Անտառների պահպանություն**

1. Համաձայն «Հայանտառ» ՊՈԱԿ-ի տվյալների 2016-2021թթ ժամանակաշրջանում կազմվել է 1711 անտառխախտման արձանագրություն, ընդհանուր թվով 42433 հատ ապօրինի հատված ծառերի կապակցությամբ, որոնց ծավալը կազմում է 39647մ3 (խիտ)։ Հատկանշական է, որ արձանագրված ծավալների շուրջ 74%-ի դեպքում անտառախախտները չեն հայտնաբերվել, որը լրջորեն դժվարեցնում է անտառին պատճառված վնասի վերականգնման գործընթացը։ Դրա հետ մեկտեղ հարկ է նշել, որ դեռևս զգալի ջանքեր են պահանջվում նաև բարձրացնելու ապօրինի հատված ծառերի հայտնաբերման տոկոսը, որը կօգնի առավել լիարժեք և իրատեսական պատկեր ստանալու անտառներում ապօրինի ծառահատումների իրական մասշտաբների վերաբերյալ։
2. Վառելափայտի ընդհանուր սպառման տարեկան ծավալները երկրում, համաձայն տարբեր փորձագիտական ուսումնասիրությունների գերազանցում են անտառի բնափայտի տարեկան ընդհանուր աճին, որը բացասաբար է անդրադառնում անտառային ռեսուրսների երկարաժամկետ կայունության վրա առաջացնելով անտառներում անցանկալի քանակական և որակական փոփոխություններ՝ լրիվության անկում, բարձրարժեք տեսակների փոխարինում առավել ցածրարժեքներով, սողանքային ու սելավային էրոզիոն պրոցեսների ակտիվացում, անտառների դեգրադացիա և անտառազրկում:
3. Հատատեղերում հաճախ խախտվում են հատման տեսակի ընտրությունը, հատատեղերի շահագործման ժամանակ վնասվում է բնական մատղաշը, չեն ապահովվում բավարար քանակով սերմնային ծառերի և առանձին ծառախմբերի պահպանությունը, բավարար քանակով և որակով չեն իրականացվում հատատեղերի բնական վերաճի աջակցման, տնկման և խնամքի միջոցառումներ։ Անտառօգտագործման տեսակների ընտրության ժամանակ միշտ չէ որ հաշվի են առնվում լանդշաֆտի վրա հնարավոր ազդեցությունները, իսկ կողմնակի անտառօգտագործման գործընթացները հաճախ անվերահսկելի են և կրում են տարերային բնույթ։
4. Անտառային տարածքներում ընտանի կենդանիների արածեցումը խաթարում է անտառի բնական վերականգնման գործընթացը, ստեղծում անտառների շարունակականության ապահովման լրացուցիչ ռիսկեր: Սոցիալ-տնտեսական վիճակով պայմանավորված անտառամերձ տարածքներում անասնապահությունը համայնքների եկամտի հիմնական աղբյուրներից մեկն է հանդիսանում, մինչդեռ անտառածածկ տարածքների կայուն օգտագործման առումով կարևոր է տարածքների պահպանության երկարաժամկետ օգուտների գիտակցումը:
5. Բնական էկոհամակարգերի վրա մարդածին ծանրաբեռնվածության ավելացման պատճառներից է նաև զբոսաշրջության ծավալների աճը առավել գեղատեսիլ անտառային վայրերում: Նման տարածքներում հաճախ գրանցվում են մի շարք խնդիրներ կապված անտառային օրենսդրության պահանջների ապահովման հետ` ռեկրիացիոն ծանրաբեռնվածության հետևանքով տարածքում ծառերի և բնական վերաճի վնասում, աղբոտում, հրդեհառաջացման ռիսկերի ավելացում, սանիտարահիգիենիկ կանոնների խախտումներ, հողածածկի խաթարում և այլն: Համաձայն «Հայանտառ» ՊՈԱԿ-ի տվյալների 2016-2021թթ ընթացքում արձանագրվել են հրդեհների 284 դեպքեր, ընդգրկելով 4393 հա ընդհանուր տարածք, այդ թվում 2967 հա անտառածածկ տարածքներ։
6. Անտառների պահպանությունը, բացի տարբեր ապօրինի գործողությունների, իրավախախտումների և չարաշահումների դեմ պայքարից, պետք է ապահովի անտառների ինքնավերականգնման հնարավորությունը և կանխարգելի էկոհամակարգի կայունացմանը սպառնացող վտանգները։
7. Անտառի արդյունավետ պահպանությունը պահանջում է համալիր միջոցառումների իրականացում, որոնք պետք է նպատակաուղղվեն անտառխախտումները առաջացնող սոցիալ-տնտեսական հիմքերի և աղքատության հաղթահարմանը, բնակչությանը այլընտրանքային էներգետիկ ռեսուրսներով ապահովմանը, ինչպես նաև իրավական հենքի կատարելագործմանը, անտառների պահպանության մեջ ներգրավված մարմինների ֆունկցիաների հստակ տարանջատմանը, անձնակազմի վարձատրության և նյութատեխնիկական հագեցվածության մակարդակի բարձրացմանը, նրանց սոցիալական երաշխիքների տրամադրմանը, աշխատանքի անվտանգության ապահովմանը:
8. Միաժամանակ անհրաժեշտ է բարձրացնել անտառպահպանության աշխատանքների արդյունավետության մակարդակը, ապօրինի ծառահատումների հայտնաբերման մակարդակը (տոկոսը) և այլ իրավախախտումները, լիարժեք վերականգնել անտառին հասցված վնասը, փոխհատուցել անտառային տնտեսության բաց թողնված եկամուտը:
9. Կարևոր է նաև բարձրացնել հասարակության իրազեկվածությունը անտառների դերի և նշանակության, կայուն անտառկառավարման սկզբունքների, շրջակա միջավայրի և կենսաբազմազանության պահպանության, կենցաղում վառելափայտի խնայողական և ռացիոնալ օգտագործման, էներգաարդյունավետ վառարանների շահագործման խթանման և այլընտրանքային էներգիայի աղբյուրների զարգացման վերաբերյալ:
10. Անտառպահպանության առանցքային ուղղություններից է համարվում նաև անտառային հրդեհների դեմ պայքարը, որոնց ավերիչ ազդեցությունը կլիմայի փոփոխության համատեքստում բարձրացնում է դրանց առաջացման հավանական ռիսկերը:
11. Կլիմայի փոփոխության ազդեցությունը (ջերմաստիճանի և տևական չոր օրերի աճը, ջերմային ալիքները, երաշտները, խորշակները, տեղումների կրճատումը և այլն) բարձրացնում են անտառային հրդեհների առաջացման, դրանց հաճախականության և ինտենսիվության ռիսկերը, որոնք առավել բարձր են կանխատեսվում հատկապես Հայաստանի կենտրոնական, հարավային և հարավ-արևելյան անտառային շրջաններում: Հրդեհների դեմ պայքարի արդյունավետ միջոցառումների իրականացմանը խոչընդոտում են նաև բարդ ռելիեֆը, անտառային ճանապարհային ցանցի բացակայությունը կամ նրա անմխիթար վիճակը:
12. Անտառների պահպանության խնդիրներն են`
13. ՀՀ շրջակա միջավայրի պահպանության միավորի ստեղծում,
14. անտառային հակահրդեհային պատրաստվածության բարձրացման ՆԳՆ փրկարար ծառայության հետ համատեղ ուսումնա-վարժանքային միջոցառումների իրականացում,
15. անտառներում հակահրդեհային ճանապարհների կառուցում և հանքայնացված շերտերի (գոտիների) ստեղծում:

**4.2 Անտառների պաշտպանություն**

1. Աանտառային հիվանդությունների և վնասատուների մոնիթորինգի և անբավարար պայքարի միջոցառումները հանգեցնում են անտառներում պաթոգեն օջախների ավելացմանը, միկրոկլիմայի փոփոխությանը և հրդեհավտանգության աստիճանի բարձրացմանը (բարձր ջերմաստիճան, առատ լույս, ծառահատումների հետևանքով թափված ճյուղեր և տերևներ), նպաստելով անտառներում ընդհանուր սանիտարական վիճակի վատթարացմանը:
2. 2016-2021 թվականներին իրականացված անտառպաթոլոգիական ոաումնասիրությունների արդյունքների համաձայն «Հայանտառ» ՊՈԱԿ-ի «անտառտնտեսություն» մասնաճյուղերում վնասատուներով և հիվանդություններով վարակված անտառածածկ տարածքները կազմել են շուրջ 70000 հա, սակայն վնասատուների և հիվանդությունների դեմ ավիացիոն քիմիական պայքարի աշխատանքները կատարվել են միայն 2016, 2018 և 2021 թվականներին' 19503 հա անտառածածկ մակերեսների վրա:
3. Ընդհանուր առմամբ անտառների պաշտպանության ոլորտում դեռևս խնդրահարույց է համարվում վնասատուների և հիվանդությունների օջախների օպերատիվ հայտնաբերումը և քարտեզագրումը, համալիր, ինչպես նաև ինտեգրված պայքարի միջոցառումների իրականացում։
4. Անտառպաշտպանության տեսանկյունից մեծ կարևորություն են ներկայացնում դեռևս անտառվերականգնման և անտառապատման աշխատանքների նախագծման փուլում հիվանդությունների և վնասատուների հանդեպ դիմացկուն անտառային ծառաթփատեսակների ընտրությունը, ինչպես նաև տնկման և ցանքի ժամանակ հիվանդ սերմերի և վարակված տնկանյութի օգտագործման բացառումը:
5. Անտառպաշտպանության բնագավառում անտառային տնտեսությունների մասնագիտական և նյութատեխնիկական բազայի կարողությունների զարգացման նպատակով հարկավոր է խթանել առաջավոր գիտելիքի և փորձի փոխանակությունը, նորարարական մոտեցումների կիրառումը, վնասատուների և հիվանդությունների դեմ քիմիական պայքարի մեթոդից բացի կենսաբանական միջոցների կիրառումը։
6. Անտառների պաշտպանության խնդիրներն են․
   * + 1. Վնասատուների և հիվանդությունների դեմ ինտեգրված, համալիր պայքարի միջոցառումների իրականացում,
7. Անտառային վնասատուների և հիվանդությունների հայտնաբերված օջախների և վարակվածության աստիճանի վերաբերյալ անընդհատ թարմացվող տվյալների համակարգի վարում,
8. «Հայանտառ» ՊՈԱԿ-ի «Անտառտնտեսություն» մասնաճյուղերում անտառպաթոլոգի հաստիքի նախատեսում։

**4.3Անտառների կայուն օգտագործում**

1. Համաձայն «Հայանտառ» ՊՈԱԿ-ի կանոնադրության՝ «կազմակերպության ֆինանսական միջոցները գոյանում են ՀՀ պետական բյուջեից, պետական պատվերի կատարման համար հատկացված միջոցներից և կազմակերպության կողմից միջոցառումների իրականացման ու տարբեր ծառայությունների մատուցման դիմաց վճարումներից, հովանավորչական, նվիրատվական, ՀՀ անտառային տեղամասերի վարձակալության արդյունքում ստացված վարձավճարներից»: Կազմակերպության կողմից ստացվող հասույթների աղբյուրը հիմնականում բնափայտի մթերումն ու վաճառքն են և լիարժեք չեն օգտագործվում օրենքով սահմանված կարգով նախատեսված անտառօգտագործման այլ տեսակների ներուժն ու հնարավորությունները:
2. ՀՀ անտառների կենսաբազմազանության և անտառային էկոհամակարգերի պահպանությունը, վերականգնումը և նրանց ներուժի արդյունավետ օգտագործումը (գիտաճանաչողական և էկոտուրիզմ, ոչ բնափայտային անտառօգտագործում, որսահանդակների կազմակերպում, այլ ծառայությունների մատուցում), կնպաստի անտառտնտեսական միջոցառումների արդյունավետությանը և անտառների վրա ճնշումների նվազեցմանը, կարճաժամկետ հեռանկարում ապօրինի անտառօգտագործման ծավալների շարունակական նվազեցմանը, դրանց կանխարգելմանն ուղղված հավել|ալ ծախսերի և ռեսուրսների նվազեցմանը, ոլորտի ֆինանսական կայունությանը և անտառի գերշահագործման դադարեցմանը: Էկոտուրիզմի զարգացումը կարևորություն է ներկայացնում նաև այն պատճառով, որ հանդիսանում է զբոսաշրջության առավել արագ զարգացող ճյուղերից մեկը, և ունի ոչ միայն բնապահպանական, գիտաճանաչողական, այլ նաև' մշակութային բնույթ: Էկոտուրիզմի զարգացումը նպաստելու է ոչ միայն օտարերկրացիների շրջանում պատմամշակութային հուշարձանների, Հայաստանի Հանրապետության շրջակա միջավայրի, կենդանական աշխարհի ճանաչողության բարձրացմանը, այլ նաև հնարավորություն է ստեղծելու նոր աշխատատեղերի բացմանը և զբաղվածության խնդրի լուծմանը:
3. Բնափայտի մթերումն իրականացվում է հիմնականում խնամքի և սանիտարական հատումների միջոցով` ինչը ուղեկցվում է հատման աշխատանքների ցածր արդյունավետությամբ, անտառային ճանապարհային ցանցի անմխիթար վիճակով, կիրառվող տեխնիկական միջոցների մաշվածությամբ և նորագույն սարքավորումների բացակայությամբ:
4. Հատատեղերի հատկացման, օգտագործման, թափուկ փայտանյութի հաշվառման, հատումների, ինչպես նաև փայտանյութի` հատկապես շինափայտի ելքի ծավալների հաշվառման և այլ աշխատանքների նկատմամբ հսկողական ու կազմակերպչական անբավարար կարողությունները նույնպես անդրադառնում են անտառտնտեսական միջոցառումների ընդհանուր արդյունավետության վրա։
5. «Հայանտառ» ՊՈԱԿ-ի «Անտառտնտեսություն» մասնաճյուղերի կողմից 2019-2021 թվականների ընթացքում մթերված փայտանյութի տարեկան միջին ծավալը կազմել է ընդամենը 37903մ3 փայտանյութ, որից շինափայտ 1999մ3 (կամ 5.3%), իսկ բնակչությանը տրամադրվել է 77962մ3 անվճար թափուկ վառելափայտ, որը շուրջ երկու անգամ գերազանցում է մթերված տարեկան բնափայտի ընդհանուր ծավալները։
6. Տարբեր ուսումնասիրությունների համաձայն (բնակելի տարածքներում էներգիայի սպառման հետազոտություն) ձմեռային սեզոնում տնային տնտեսությունների կողմից Հայաստանում օգտագործվում է անհամեմատ ավելի շատ քանակի վառելափայտ, որը բազմակի անգամ գերազանցում է անտառօգտագործման տարեկան օրինական ծավալները։
7. Անտառամերձ համայնքների կողմից մատչելի այլընտրանքային էներգետիկ ռեսուրսներով ապահովումը մեծապես կնպաստի անտառների վրա առկա ճնշումների նվազեցմանը, սոցիալական վիճակի մեղմանը, էապես նպաստելով ապօրինի հատումների կրճատմանը, սակայն այդ խնդրի լուծումը պահանջում է միջոլորտային համագործակցության խորացում և համալիր միջոցառումների պլանավորում և իրականացում:
8. 2018 թվականից ի վեր ապօրինի հատումների դեմ պայքարի ոլորտում տեղի է ունեցել որոշակի դրական տեղաշարժ պայմանավորված` իրավակիրարկման և պահպանության խստացման, աշխատավարձերի բարձրացման, տեխնիկական միջոցների և ժամանակակից լաբորատոր սարքավորումներ հագեցվածության և այլ համալիր միջոցառումներով։
9. Հայաստանի անտառների հարուստ կենսաբազմազանությունը հնարավորություն է ընձեռնում կողմնակի օգտագործման և այլ ձևերի զարգացման արդյունքում ստանալ զգալի լրացուցիչ եկամուտներ, սակայն «Հայանտառ» ՊՈԱԿ-ի «Անտառտնտեսություն» մասնաճյուղերի կողմից 2019-2021 թվականների ընթացքում օրինակ` խոտհարքների և արոտավայրերի վարձակալությունից ստացված եկամուտները կազմել են ընդամենը 3.1մլն դրամ:
10. Հայաստանում բնափայտի բարձր պահանջարկի ձևավորման պատճառները չեն վերացվել և դեռևս երկար ժամանակ կպահանջվի անտառի սոցիալ-տնտեսական և բնապահպանական ֆունկցիաների հավասարակշռության վերականգնման և հետագա կայունության ապահովման նպատակով։
11. Երկրի անտառային ոլորտի զարգացման ճանապարհին էական նշանակություն ունի նորարարությունների ներդրումը, նոր տեխնոլոգիաների, տնտեսվարման մեխանիզմների կիրառումը, պետության-մասնավոր, այդ թվում միջազգային կառույցների համագործակցության արդյունավետության բարձրացումը, ինչպես նաև անտառների պետական հաշվառման և անտառների պետական կադաստրի վարման համակարգի գործարկումը:
12. Անտառային տնտեսության հետագա զարգացումը և անտառտնտեսվարման ընթացքում շրջակա միջավայրի վրա հնարավոր բացասական ազդեցությունների մեղմումը սերտորեն կապված է նաև ժամանակակից տեխնոլոգիաներով և մեքենասարքավորումներով ոլորտի հագեցվածության հետ:
13. Անհրաժեշտ է ներդնել գործարար ծրագրերի մշակման և իրականացման նպատակով կարողությունների ստեղծման և նեդրումների ներգրավման մեխանիզմներ, մասնավորապես ուշադրություն դարձնելով «պետություն-մասնավոր համագործակցության» ձևաչափերի ներդրման վրա:
14. Անտառօգտագործման ոլորտում հիմնական խնդիրներն են`
15. մթերվող բնափայտի ռացիոնալ օգտագործմանն ուղղված մեխանիզմների կիրառումը,
16. ոչ բնափայտային անտառանյութի մթերման (կողմնակի անտառօգտագործման) արդյունավետ մեխանիզմների կիրառումը,
17. օժանդակ անտառային տնտեսության վարման մեխանիզմների մշակումը,
18. անտառների պետական հաշվառման իրականացումը,
19. անտառային պետական կադաստրի վարման համակարգի գործարկումը,
20. անտառներում ըստ անտառօգտագործման տեսակների գործունեության արդյունավետ մեխանիզմների մշակումը, այդ թվում պետություն-մասնավոր համագործակցության հնարավորությունների դիտարկումը:

**4.4 Անտառավերականգնում, անտառապատում, ագրոանտառաբուծություն և անտառային տնկադաշտեր**

1. Համաձայն անտառային ֆոնդի պետական հաշվառման վերջին` 1993 թվականի տվյալների՝ երկրի անտառածածկ տարածքները կազմում են ընդհանուր տարածքի մոտ 11,2% (334100հա), որը շատ մոտ է ցածր անտառածածկ ունեցող երկրների ցուցանիշին (մինչև 10% անտառածածկ ունեցող սակավանտառ երկրներ)։ Անտառշինական աշխատանքների ամբողջացման, անտառների ազգային մոնիթորինգի և գնահատման համակարգի գործարկման շնորհիվ նախատեսվում է արդիականացնել Հայաստանի անտառապատվածության վերաբերյալ տվյալները:
2. Հայաստանում անտառները բաշխված են անհավասարաչափ, անտառների 62% գտնվում է հյուսիսային և հյուսիս-արևելյան շրջաններում (Լոռի և Տավուշ), 36%` հարավ-արևելյան շրջաններում (Սյունիք) և 2%՝ երկրի կենտրոնական շրջաններում, որը հիմնականում պայմանավորված է տարածաշրջանի բնակլիմայական գոտիների և ուղղաձիգ գոտիականության բաշխվածությամբ: Բնակչության մեկ շնչի հաշվով այն կազմում է 0.1 հա անտառածածկ տարածք, որը բավականին ցածր է ԱՊՀ ցուցանիշից (2,7 հա) և համաշխարհային միջին ցուցանիշից (0,5-0,8 հա):
3. Ահրաժեշտություն է զգացվում իրականացնելու նոր ուսումնասիրություններ օպտիմալ անտառապատվածության ուղղությամբ, հենվելով ժամանակակից տարածական տվյալների, հողածածկի, հողերի նպատակային նշանակության կատեգորիաների, հողատեսքերի և հողերի տիրապետման ձևերի կադաստրային թարմ տեղեկատվության և անտառաճման գոտիավորման նոր համակարգի վրա, հաշվի առնելով նաև կլիմայի ակնակալվող փոփոխության արդյունքում հնարավոր ռիսկերը և հարմարվողականության միջոցառումները:
4. Հանրապետության տարբեր շրջաններում օպտիմալ անտառապատվածության միջոցառումների ծավալներն ու տեսակները պետք է սահմանվեն հաշվի առնելով մարզերի և համայնքների ոչ միայն բնակլիմայական առանձնահատկությունները, այլև նաև սոցիալ-տնտեսական զարգացման ուղղությունները։
5. Անտառային էկոհամակարգերի և լանդշաֆտների վերականգնումը, անտառային ռեսուրսների վերարտադրության ապահովումը, բնափայտի աճող պահանջարկի բավարարումը, ագրոանտառաբուծության զարգացումը հանդիսանում են երկրի համար կարևոր ռազմավարական նպատակներ են: Այդ նպատակով ուսումնասիվելու է միջազգային առկա փորձը, նպաստելով նորագույն տեխնոլոգիաների փորձարկմանը և հետագա ներդրմանը երկրում:
6. Անհրաժեշտ է հզորացնել սերմնային և տնկարանային տնտեսությունները հաշվի առնելով հանրապետության տարբեր տարածաշրջանների անտառաճման պայմանները, անտառավերականգնման և անտառապատման կոնկրետ նպատակները, տնկանյութի հանդեպ պահանջարկը, աշխատանքների նախատեսվող ծավալները և կարիքները:
7. Կարևորվում է տարբեր նպատակներով անտառային տնկադաշտերի հիմնումը, որտեղից նախատեսվում է ստանալ փայտանյութ, հատապտղային արտադրանք, էներգիայի ստացման նպատակով կենսազանգված և այլ տեխնիկական նպատակներով հումք, ինչպես նաև ամանորյա տոնածառ։
8. Հայաստանում անտառվերականգնման, անտառապատման, ագրոանտառաբուծության և անտառային տնկադաշտերի խնդիրներն են`
   * 1. անտառսերմնային տնտեսության զարգացում և սերմերի ստուգման լաբորատորիայի ստեղծում,
     2. անտառային մասնագիտացված տնկարանի հիմնադրում, որակյալ տնկանյութի ստացում,
     3. Պաշտպանական անտառաշերտերի և անտառմելիորատիվ տնկարկների հիմնադրում,
     4. ագրոանտառաբուծության զարգացման, անտառային տնկադաշտերի հիմնադրման պիլոտային ծրագրերի մշակում և իրականացում։
     5. այրված, հատված և այլ բացասական ազդեցությունների հետևանքով չորացած անտառային տարածքների վերականգնման ծրագրերի մշակում և իրականացում,
9. բնական վերաճի աջակցման` հողի փխրեցման, սերմերի ցանքի միջոցառումների անբավարար մակարդակը,
10. անտառապատման միջոցով հանրապետության անտառածածկ տարածքների ընդլայնման ծրագրերի մշակում և իրականացման աշխատանքներ,
11. անտառպտղատու տնկարկների հիմնաման ծրագրերի մշակում և իրականացման աշխատանքներ,
12. դաշտապաշտպան անտառաշերտերի և այլ ագրոանտառային տնկարկների հիմնադրման աշխատանքների իրականացում,
13. քաղաքային և քաղաքամերձ անտառների վերականգնման և խնամքի միջոցառումների իրականացում,
14. ճանապարհապաշտպան անտառաշերտերի հիմնման ծրագրերի մշակում։

**4.5 Արտադրողականության բարձրացում**

1. Անտառների արտադրողականության բարձրացմանն առաջարկվում է հասնել անտառների լրիվության բարձրացման, բնական վերաճի օժանդակման, անտառի տեսակային կազմի բարելավման, վերակառուցման և այլ անհրաժեշտ աշխատանքների կատարման միջոցով։
2. Համաձայն առկա (1988թ.) անտառային ֆոնդի հաշվառման պաշտոնական տվյալների (1993 թվականի անտառհաշվառման տվյալները այդ տեսակետից լիարժեք չեն), Հայաստանի անտառների 1հա-ի միջին տարեկան աճը կազմել է 1.86 մ3/հա, միջին պաշարը` 128 մ3/հա իսկ ընդհանուր տարեկան աճը նույն թվականի դրությամբ կազմել է 542 հազար մ3: Էներգետիկ ճգնաժամով պայմանավորված և հետագա տարիների ընթացքում տարբեր ինտենսիվությամբ շարունակվող չհամակարգված անտառհատումները, հողերի նպատակային և գործառնական նշանակությունների զգալի փոփոխությունները բացասաբար են ազդել անտառային ռեսուրսների անտառգնահատման շատ ցուցանիշների վրա, այդ թվում ընդհանուր անտառածածկի, արտադրողականության, պաշարի, միջին տարիքի, լրիվության, տարեկան միջին աճի վրա:
3. Անտառների և անտառային հողերի պետական հաշվառման աշխատանքների իրականացման արդյունքում ձեռք կբերվեն անտառների գույքագրման վերաբերյալ թարմ տվյալներ և հնարավոր կլինի բացահայտել այդ փոփոխությունների իրական մասշտաբը, վեր հանել առկա միտումները:
4. Անտառի առավել հասանելի տարածքները շարունակաբար ենթարկվում են գերշահագործման՝ ինչը խիստ նվազեցնում է ծառուտների արտադրողականությունը, մինչդեռ դժվարամատչելի տարածքները հիմնականում դուրս են մնում անտառօգտագործումից, ինչի հետևանքով հասուն և գերհասուն ծառուտներում նկատվում է անտառի աճի և արտադրողականության անկում։
5. Անտառի կազմի անցանկալի փոփոխությունների արդյունքում նվազում է անտառի արտադրողականությունը, ծառուտների լրիվությունը, բարձրարժեք ծառատեսակները փոխարինում են համեմատաբար ցածրարժեք ծառատեսակներով։ Մյուս կողմից սերմնային ծագման բարձրաբուն ծառուտների փոխարինումը կոճղաշիվային ծագման ցածրաբուն անտառներով հանգեցնում է ստացվելիք շինափայտի ելքի կրճատմանը, անտառների արտադրողականության նվազմանը և երկարաժամկետ հեռանկարում ածխածնի կուտակման ունակությունների կրճատմանը։
6. Անտառածածկի կրճատման և անտառային հողերի խախտման լուրջ պատճառներից է հանդիսանում նաև հանքերի շահագործումը, պոչամբարների և թափոնների կուտակումները, համայնքամերձ հատված և վերականգնման ենթակա անտառներում գյուղատնտեսական կենդանիների չկարգավորված արածեցումը, որի հետևանքով նման տարածքներում բնական սերմնային վերականգնումը գրեթե բացակայում է:
7. Ջերմային ռեժիմի ու տեղումների կանխատեսվող փոփոխություններով պայմանավորված կլիմայական անբարենպաստ երևույթները, սողանքները, էրոզիան, հեղեղումները, փոթորիկները և այլ աղետներ նույնպես կարող են զգալի ազդեցություն ունենալ անտառային էկոհամակարգերի ամբողջականության, կազմի, կառուցվածքի ու ինքնավերականգնման ունակությունների վրա:
8. Անտառների արտադրողականության բարձրացման հիմնական խնդիրներն են`
9. նոսրուտների և ցածր լրիվության ծառուտների արտադրողականության բարձրացմանն ուղղված միջոցառումների իրականացումը,
10. կոճղաշիվային ծագման և ցածրարժեք ծառուտների վերակառուցման աշխատանքների իրականացումը,
11. անտառի մատղաշում խնամքի` լուսավորման և մաքրման միջոցառումների նախատեսումը:
    1. **Անտառկառավարման ազգային տեղեկատվական համակարգ**

## 

1. Գերմանական միջազգային համագործակցության ընկերության (GIZ) «Կենսաբազմազանության կայուն կառավարումը հարավային Կովկասում» (ԿԿԿ) ծրագրի շրջանակներում 2013 թվականին Հայաստանի Հանրապետության համար մշակվել է անտառկառավարման ազգային տեղեկատվական համակարգի (ԱԱՏՀ) հայեցակարգը:
2. ԱԱՏՀ-ի մշակման նպատակներն են հանդիսացել՝
   1. մատչելի դարձնել տեղեկությունների փոխանակման, հաշվետվողականության և հաղորդակցման գործընթացները տարբեր հաստատությունների միջև,
   2. ապահովել ընդհանուր տվյալների բազա (թարմացված, ստույգ և հուսալի), որը հասանելի է և կարող է օգտագործվել բոլոր օգտատերերի կողմից,
   3. ապահովել անտառային պաշարների մեջ փոփոխության վերաբերյալ մոնիթորինգային տվյալներ որոշակի ժամանակային կտրվածքով (REDD+պատրաստվածություն),
   4. հնարավոր դարձնել թափանցիկ մոնիթորինգի իրականացումը և անտառային հողերի հսկողությունը,
   5. տրամադրել տեղեկություններ գործառնական պլանավորման և իրականացման համար,
3. բարձրացնել անտառի կառավարման համակարգի արդյունավետությունը,
4. քաղաքականության մշակման արդյունավետությունը բարձրացնելու համար տրամադրել թարմ տեղեկություններ և վերլուծական գործիքներ որոշումներ կայացնողներին և ղեկավարներին,
5. անտառին ոլորտին առնչվող տեղեկությունների տրամադրում շահագրգիռ կողմերին,
6. ծառայել որպես հարթակ հանրային իրազեկման և հասարակայնության հետ կապերի համար:
7. ԱԱՏՀ-ի ամբողջական ներդրման խնդիրներն են՝
   1. ԱԱՏՀ-ի համար անհրաժեշտ տվյալների մեծ մասը առկա են միայն թղթային կրիչով և ձեռքով պետք է մուտքագրվեն տարբեր տվյալների բազաների մեջ: Այն պահանջում է զգալի աշխատաժամանակի ներդրում տարբեր տվյալներ տրամադրողների կողմից, սակայն աշխատանքային ծանրաբեռնվածություն մեծապես կունենա «Հայանտառ» ՊՈԱԿ-ը: Հարկավոր է ապահովել բավարար մարդկային ռեսուրսների և միջոցների առկայությունը այս նպատակի համար,
   2. իրականացնել անտառների հաշվառում, ապահովելով հինգ տարին մեկ անգամ ամբողջական թարմացված տվյալների առկայությունը, ինչպես նաև կադաստրի համակարգի ներդրումը,
   3. անտառհատվածի տվյալների ճշգրտում՝ համեմատելով դրանք արբանյակային պատկերների վերլուծության արդյունքների հետ, հատկապես ծառերի տեսակների կազմի, տարիքի, պաշարների խտության, անտառվերականգնման, վնասների և հողօգտագործման փոփոխությունների վերաբերյալ: Դրա համար կպահանջվի ճշտությունը հավաստող ստուգումներ, և կներառի զգալի դաշտային ուսումնասիրություններ:
   4. կարևոր է արբանյակային պատկերների տարածական վերլուծության արդյունքների առկայությունը: Դրա համար պահանջվում է ՀՄԿ-ի կողմից զգալի աշխատաժամանակի ներդրում:
   5. ԱԱՏՀ-ի լիարժեք ներդրման համար անհրաժեշտ է ներգրավված հաստատություններում զգալի ներդրում կատարել մարդկային ռեսուրսների զարգացման և վերապատրաստման ուղղությամբ, ինչպես նաև մշակել և հաստատել համակարգի գործունեությունը կանոնակարգող իրավական նորմ։
   6. Անտառների մոնիթորինգի համակարգ
8. Անտառային մոնիթորինգի համակարգը ներառում է անտառների և անտառային հողերի վիճակի կանխատեսման համար իրականացվող դիտարկումներ, հետազոտություններ և գնահատման գործընթաց, որի նպատակն անտառների և անտառային հողերի վրա անտառների պահպանության, պաշտպանության, վերականգնման և անտառօգտագործման բնագավառում մարդածին և բնական տարբեր տեսակի ներգործությունների և դրանց հետևանքների բացահայտումն է, ապօրինի հատումների, բնափայտի տեղափոխման, իրացման և բացասական այլ գործողությունների կանխարգելումն է, այդ բնագավառում իրականացվող աշխատանքների թափանցիկության ապահովումն է` բնակչությանն իրազեկելու միջոցով:
9. Հաշվի առնելով այն հանգամանքը, որ Հայաստանի անտառների և անտառյին հողերի մասին տեղեկատվությունը հիմնականում հնացած է և ամբողջությամբ չի համապատասխանում ներկա վիճակին, միջազգային չափանիշներին և սահմանումներին, օրինակ՝ ՊԳԿ-ի Անտառային ռեսուրսների համաշխարհային գնահատման (FRA) և Կլիմայի փոփոխության Փորձագետների Միջկառավարական Խմբի (ԿՓՓՄԽ - IPCC) սահմանումներին, անհրաժեշտություն է դարձել քայլեր ձեռնարկել պետական անտառային մոնիթորինգի համակարգի կատարելագործման ուղղությամբ։ Այդ նպատակով Պարենի և գյուղատնտեսության կազմակերպության (ՊԳԿ) «Հայաստանում անտառների դիմակայության բարձրացում՝ մեղմացման միջոցառումների շնորհիվ հարմարեցման և գյուղական վայրերում կանաչ տարածությունների ընդլայնման միջոցով» ծրագրի շրջանակներում ձևավորվել է անտառների մոնիտորինգի և գնահատման ազգային համակարգ (ԱՄԳԱՀ)։
10. ԱՄԳԱՀ-ն դիտվում է որպես համապարփակ գործընթաց որը ներառում է Ազգային անտառների գույքագրում (ԱԱԳ)՝ անտառների հետ կապված համակարգված տվյալների հավաքագրում, վերլուծություն և տարածում։ Ինչպես նաև Անտառների ազգային մոնիթորինգը (ԱԱՄ)՝ պարբերաբար կանոնավոր կերպով տեղեկատվության ստացում, որոնք թույլ են տալիս վերահսկել փոփոխությունները ժամանակի ընթացքում: Այն իրականացնում է ազգային մակարդակի տվյալների, ինչպիսիք են անտառների և անտառներից դուրս գտնվող ծառերի վերաբերյալ տեղեկատվության վերլուծություն (դրանց վիճակը, արժեքները և օգտագործումը): Ձեռք բերված տեղեկատվությունը աջակցում է անտառների հետ կապված որոշումների կայացմանը միջազգային, ազգային և ենթազգային մակարդակներում ժամանակին, համապատասխան և հավաստի տեղեկատվության տրամադրումով:
11. Ազգային անտառների գույքագրում (ԱԱԳ) տերմինը սովորաբար օգտագործվում է տվյալների բազմաթիվ աղբյուրներից անտառային ռեսուրսների տվյալների հավաքագրման և վերլուծության տեխնիկական գործընթացը նկարագրելու համար։ Այդ թվում դաշտային գույքագրումներ և հեռահար զոնդավորում, որոնք թույլ են տալիս ժամանակի ընթացքում գնահատել անտառների համապատասխան բնութագրերը որոշակի կետերում։ Անտառների ազգային մոնիթորինգը (ԱԱՄ) շատ ավելի համապարփակ գործընթաց է, որը ներառում է գնահատում, գնահատման մեկնաբանում, տվյալների ստացում և հաշվետվության կազմում։ Տեղեկատվության վերլուծությունը իրականացվում է կրկնվող գույքագրումների արդյունքների հիման վրա, ինչը թույլ է տալիս վերահսկել փոփոխությունները և միտումները ժամանակի ընթացքում։
12. Անտառի ազգային մոնիթորինգը և անտառի ազգային գույքագրումը միմյանց հետ փոխկապակցված գործընթացներ են։
13. Պետական անտառային մոնիթորինգի համակարգի կատարելագործման խնդիրներն են՝
    * 1. օրենսդրության վերանայում,
      2. անտառի ազգային մոնիթորինգի մոդելավորում,
      3. անտառների ազգային գույքագրման առաջին փուլի իրականացում,
      4. անտառի ազգային մոնիթորինգի տեղեկատվական համակարգի ներդրում։

## 4.10 Բնության հատուկ պահպանվող անտառային տարածքներ և կենսաբազմազանության պահպանություն

1. Անտառների կայուն կառավարման համատեքստում անտառային կենսաբազմազանության պահպանությունը երկրի կայուն զարգացման առաջնային խնդիրներից մեկն է: Երկրի աշխարհագրական տեղադիրքը, լեռնային բարդ և կտրտված ռելիեֆը, բնական գոտիների ու կլիմայական տարաբնույթ պայմանները ձևավորել են Հայաստանի հարուստ կենսաբազմազանությունը և էնդեմիզմի բարձր մակարդակը, ինչպես նաև բուսական տիպերի և կենդանական աշխարհի տարածման առանձնահատկությունները։
2. Հայաստանի լեռնային անտառները կենսական նշանակություն ունեն տեսակների, ներտեսակային և գենետիկական բազմազանության պահպանման համար՝ հանդիսանալով բնակության միջավայր (բնակմիջավայր)։ Անտառային էկոհամակարգերը տարածված են նախալեռնային, միջին և վերին գոտիների լեռնալանջերին։ Հյուսիս-արևելյան Հայաստանում անտառի ստորին սահմանը ձգվում է նախալեռնային գոտուց մինչև ծովի մակերևույթից մինչև 2200մ բարձրությունները, իսկ հարավային Հայաստանում անտառների վերին սահմանը հասնում է մինչև 2400-2600մ բարձրություններ՝ որտեղ հանդիպում են պուրակային անտառներ։
3. Անտառային բազմազանությունը ներկայացված է ծառերի (125 տեսակ), թփերի (111), թփիկների (30), կիսաթփերի (48) և բնափայտավոր լիանների (9) ներկայացուցիչներով: Անտառային համակեցություններում տարածված են շուրջ 870 տեսակի բարձրակարգ բույսեր, որոնցից 23-ը էնդեմիկ են։ Անտառներին բնորոշ տեսակներից գրանցված է ողնաշարավոր կենդանիներից 90-ը և անողնաշարներից 2212-ը, 6 տեսակ երկկենցաղներ, 25 տեսակ սողունններ, 42 տեսակ թռչուններ և 17 տեսակ կաթնասուններ։ Անտառային էկոհամակարգերի հետ անմիջականորեն կապված են նաև Հայաստանի Կենդանիների և Բույսերի Կարմիր գրքերում գրանցված 21 տեսակ անողնաշար և 26 տեսակ ողնաշարավոր կենդանիներ, ինչպես նաև 108 տեսակ անոթավոր բույսեր և 36 տեսակ մակրոմիցետներ։
4. Անտառային տարածքներում բնական անտառկազմող հիմնական տեսակներն են արևելյան հաճարենին, վրացական կաղնին, արևելյան կաղնին*,* կովկասյան բոխին և կովկասյան սոճին։ Որպես ուղեկցող ծառատեսակներ են հանդես գալիս հացենին, թխկին, թեղին, կեչին, տանձենին, խնձորենին, կենին, արջատխլենին, սոսին, ընկուզենին և այլն, որոնք հաճախ հանդիպում են խառը, իսկ առանձին դեպքերում նաև մաքուր ծառուտների տեսքով: Համեմատաբար չորային տարածքներում հանդիպում են գիհու և լայնատերև տեսակների լուսավոր նոսրանտառներ:
5. Անտառային կենսաբազմազանության հիմնական սպառնալիքներից են անտառների դեգրադացիան, անտառազրկումը, անտառների մասնատումը (հատվածայնություն) և էկոհամակարգերի ամբողջականության խաթարումը։ Ապօրինի ծառահատումները, ընտանի կենդանիների արածեցումը, ապօրինի որսը, չկանոնակարգված ձկնորսությունը, կենսառեսուրսների գերշահագործումը, հանքարդյունաբերությունը, հողերի և ջրի աղտոտումը, անտառային հրդեհները և այլ ճնշումները հանգեցնում են անտառային պաշարների, բուսական և կենդանական տեսակների բնակմիջավայրերի և գենետիկական բազմազանության կորստին:
6. «Հայանտառ» ՊՈԱԿ-ի «Անտառտնտեսություն» մասնաճյուղերի կազմում գտնվում են թվով 13 արգելավայրեր, որոնցից շատերի սահմանները դեռևս հստակեցված չեն և կարիք ունեն կենսաբազմազանության պահպանության միջոցառումների բարելավման։ Բացակայում են անտառային կենսատոպերի` հատուկ պահպանության ենթակա բուսական ու կենդանական օրգանիզմների կենսամիջավայրի առանձնացման, նրանց պահպանության և այլ միջոցառումների նկարագրությունները անտառկառավարման պլաններում և քարտեզագրական տվյալներում:
7. Կենսաբազմազանության պահպանության տեսակետից անտառային քաղաքականության և ռազմավարության հիմնական նպատակներն են ապահովել հատուկ պահպանության ենթակա բուսական և կենդանական տեսակների, բնական լանդշաֆտների, էկոհամակարգերի և կենսատոպերի պահպանության ապահովումը` ԱԿԿ-ի սկզբունքների համապատասխան։
8. Անտառային կենսաբազմազանության պահպանության նպատակով կարևոր է անտառային լանդշաֆտների, էկոհամակարգերի և անտառի էնդեմիկ, հազվագյուտ և վտանգված տեսակների արդյունավետ պահպանությունը, կենսաբազմազանության մոնիթորինգի համակարգի ներդրումը, հատվածայնության, դեգրադացիայի և անտառազրկման կանխարգելումը, ինչպես նաև անտառների վրա այլ բացասական շրջակա միջավայրի ազդեցությունների հետևանքների մեղմումը և հասցված վնասի փոխհատուցումը։
9. Անտառային կենսաբազմազանության պահպանության հիմնական խնդիրներն են`
10. «Հայանտառ» ՊՈԱԿ-ի կազմում առկա անտառային արգելավայրերի սահմանների ճշգրտումը, անտառկառավարման պլաններում ներգրավումը,
11. կենսատոպերի` հատուկ պահպանության ենթակա բուսական ու կենդանական օրգանիզմների կենսամիջավայրերի պահպանությանը միտված միջոցառուների իրականացումը,
12. Բնության հատուկ պահպանվող տարածքներում անտառպահպանության անբավարար մակարդակը,
13. Սևանա լճի շրջակայքում անտառների վերականգնման, անտառապատման միջոցառումների իրականացում:

## 

## 4.11 Կլիմայի փոխոխության ազդեցություն, անտառների հարմարվողականություն և մեղմում

1. Կլիմայի գլոբալ փոփոխությունը նոր մարտահրավերներ է ստեղծում, որով պայմանավորված անհրաժեշտություն է առաջացում կլիմայի փոփոխության ազդեցության և խոցելիության գնահատման, հարմարվողականության և մեղմման միջոցառումներ իրականացնել։
2. Անտառները կարևոր դեր են կատարում բնության մեջ ածխածնի շրջապտույտում` կլանելով ածխաթթու գազ ֆոտոսինթեզի արդյունքում և կուտակելով այն բուսական կենսազանգվածի և հողի օրգանական նյութի տեսքով, սակայն մարդկային միջամտության մասնավորապես՝ անկայուն անտառկառավարման, անտառների դեգրադացիայի և անտառազրկման հետևանքով ածխածնի հավասարակշռությունը կարող է փոխվել և անտառը ջերմոցային գազերի կլանիչից կարող է վերածվել արտանետողի:
3. Որոշումների կայացման ժամանակ պետք է հաշվի առնել նաև այն հանգամանքը, որ ջերմոցային գազերի արտանետումները անտառազրկման և դեգրադացիայի արդյունքում տեղի է ունենում շատ արագ, մինչդեռ անտառապատման և անտառավերականգնման արդյունքում օրգանական ածխածնի կուտակման համար պահանջվում են երկար տարիներ։
4. Ջերմոցային գազերի ազգային կադաստրի համակարգի ներդրումը հնարավորություն կստեղծի ըստ տարիների գրանցել անտառային ոլորտից արտանետումների և կլանումների ցուցանիշների մակարդակը, որը կնպաստի կայուն անտառկառավարմանը:
5. Անտառազրկման և անտառների դեգրադացիայի կանխարգելումը, հնարավոր բացասական միտումների զսպմանն ուղղված միջոցառումների իրականացումը առավել քիչ ծախսատար կարող է լինել, քան հատված, հիվանդությունների և վնասատուների հետևանքով չորացած, այրված տարածքների անտառավերականգնման և անտառապատման միջոցառումների իրականացումը, բացի դա անտառապատման տեսակետից խնդիրներ կարող են առաջանալ նաև հողօգտագործման տարբեր իրավահարաբերություններում։
6. կարևոր է նաև գոյություն ունեցող, ինչպես նաև հիմնադրվելիք անտառների խոցելիության և կլիմայական ռիսկերի գնահատումը, դիմակայունության և հարմարվողականության բարձրացման միջոցառումների պլանավորումը և իրականացումը։
7. Անտառավերականգնման, անտառապատման, պաշտպանական անտառաշերտերի, ագրոանտառաբուծության, անտառային տնկադաշտերի և այլ կանաչ տարածքների ստեղծման արդյունքում ձևավորվող ածխածնային կրեդիտների հաշվարկման, գրանցման և տիրապետման հարցերի կանոնակարգումը, այդ թվում պետություն-մասնավոր համագործակցության մեխանիզմների կիրառումը, կարող է խթան հանդիսանալ զգալի ֆինանսական միջոցների ներգրավման համար՝ տնտեսության այլ ոլորտներից արտանետումների կրճատման և կլիմայի փոփոխության մեղման միջոցառումների համատեքստում:
8. Ռազմավարական տեսանկյունից կարևորվում է նաև կլիմայի փոփոխության ազդեցության և խոցելիության գնահատման տարածական տվյալների ստեղծումը, ինչը կնպաստի անտառաճման գոտիավորման համակարգի արդիականացմանը, հողօգտագործման պլանավորման և որոշումների կայացման գործընթացի բարելավմանը, անտառների հարմարվողականության և մեղման գործողությունների արդյունավետության բարձրացմանը:
9. Կլիմայի փոփոխության տեսանկյունից անտառային ոլորտի հիմնական խնդիրներն են`
10. ջերմոցային գազերի ազգային կադաստրի Հողօգտագործում, հողօգտագործման փոփոխություն և անտառային տնտեսություն ենթաոլորտից արտանետումների և կլանումների գնահատումների և ելակետային տվյալների ճշգրտում,
11. Փարիզյան համաձայնագրի 5-րդ հոդվածով նախատեսված արդյունքահեն վճարումների միջոցով անտառազրկման և անտառների դեգրադացիայի հետևանքով արտանետումների կրճատման, անտառների պահպանության, կայուն կառավարման միջոցով անտառի ածխածնի պաշարների ավելացման նպատակով (REDD+) մեխանիզմների մշակում,
12. անտառների կառավարման ոլորտում կլիմայական ռիսկերի կառավարման և կլիմայի փոփոխության հարմարվողականության ծրագրի մշակում,
13. անտառտնկման աշխատանքների շնորհիվ ձևավորվող ածխածնային կրեդիտների ստացման, փոխանցման, վաճառքի և տնօրինման այլ իրավունքների կանոնակարգում:

## 4.12 Անտառների դերը հողային և ջրային ռեսուրսների պահպանության գործում

1. Անտառները հանդիսանում են բնության մեջ ջրի շրջանառության կարևոր բաղկացուցիչ տարր` կարգավորելով ջրի քանակը, սեզոնային բաշխվածությունը, բարելավելով ջրի որակը, ապահովելով հողերի և ափամերձ հատվածների հողատարման երևույթների, հեղեղների և ձնահոսքերի առաջացման կանխարգելումը կամ դրանց ազդեցության մեղմումը:
2. Անտառների անկայուն կառավարումը, անտառազրկումը և անտառների դեգրադացիան կարող են արագացնել հողատարման, անապատեցման երևույթները, անկայունացնել գետերի ջրային հոսքը, բարձրացնել ջրամբարների տղմակալման և հեղեղների առաջացման ռիսկերը, խախտել անտառի հիդրոլոգիական ռեժիմը, վնասել ջրային էկոհամակարգերին։
3. Կլիմայական փոփոխություններով պայմանավորված երկրի տարբեր հատվածներում կանխատեսվում են չորային (արիդային) պայմանների ավելացում: Ջրային ռեսուրսների սակավությունը կարող է ուղղակի բացասական ազդեցություն ունենալ երկրի բնականոն զարգացման և տնտեսության շատ ոլորտների համար, քանի որ անտառները օժտված են նաև հետևյալ հատկություններով՝
   1. ջրապահպան՝ նպաստելով ջրի ավելի հավասարաչափ ներհոսքին դեպի աղբյուրներ կամ դրա հոսքի ավելացմանը, հատկապես սակավաջուր ժամանակաշրջանում,
   2. ջրակարգավորիչ՝ մեղմելով սելաֆային անձրևների հետևանքով առաջացող հեղեղումները, կանխարգելելով հողերը ճահճակալումից կամ նպաստելով հողերի ավելի լավ դրենաժին,
   3. ջրապաշտպան՝ բարելավելով ջրի որակը, պաշտպանելով ջրամբարները տղմակալումից և աղտոտումից։
4. Հողային և ջրային ռեսուրսների պահպանության նպատակով ռազմավարական նպատակները ներառում են` անտառային բաղադրիչի ինտեգրումը ջրհավաք ավազանների կառավարման պլաններում, հողերի մելորիացիայի և ռեկուլտիվացման աշխատանքներում, հաշվի առնելով` անտառների հողապահպան, ջրապահպան, ջրակարգավորիչ, ջրապաշտպան և աղետների ռիսկերի նվազեցման առանձնահատկությունները:
5. Անտառների հողային և ջրային ռեսուրսների պահպանության խնդիրներն են`
   * + 1. դեգրադացված հողերում անտառտնկման աշխատանքների իրականացումը,
       2. ջրապահպան անտառային գոտիների և սանիտարական գոտիների անտառների վերականգնման միջոցառումների իրականացումը:

## 4.14 Անտառային գիտություն և կրթություն

1. Գիտության ներգրավումը քաղաքականության մշակման, կառավարման և որոշումների կայացման գործընթացում նպաստում է գիտելիքահեն կառավարման պրակտիկայի ձևավորմանը։ Բնապահպանական հիմնախնդիրների լուծմանը նպատակաուղղված ջանքերը պահանջում են բարձր մասնագիտական կարողություններ, կայացած ինստիտուցիոնալ և մարդկային ներուժ, գիտական մեծածավալ և արդիական թեմատիկ հետազոտություններ, տեղեկատվության փոխանակում ու տարածում, ինչպես նաև հասարակական նոր մտածելակերպի ու գիտակցության ձևավորում:
2. Անտառային ոլորտում հիմնախնդիրների լուծմանն ուղղված գիտական հետազոտությունների կազմակերպումը կարևոր նախադրյալ է հանդիսանում անտառկառավարման արդյունավետության բարձրացման, ինչպես նաև էկոհամակարգերի վրա մարդածին բացասական ազդեցությունների կանխարգելման կամ մեղման նպատակաուղղված ջանքերի իրականացման համար:
3. Հայաստանում իրականացվում են տարբեր գիտական հետազոտություններ` անտառկազմող հիմնական ծառատեսակների բնական վերարտադրության, դրանց աճի ու պտղաբերության բարելավման, անտառային դենդրոբազմազանության, հազվագյուտ և վտանգված անտառային տեսակների ուսումնասիրության, կլիմայի փոփոխության ազդեցության գնահատման, զբոսաշրջային ներուժի գնահատման և այլ թեմաներով:
4. Բազմաթիվ հիմնախնդիրներ պահանջում են առանձին թեմատիկ հետազոտությունների իրականացում, գիտական մեծ ներուժ, մոնիթորինգային գործուն համակարգ, տվյալների երկարամյա շտեմարանների առկայություն, ժամանակակից տեխնոլոգիաների կիրառություն, ինչպես նաև աշխատանքների պատշաճ ֆինանսավորում:
5. Անտառային գիտության բնագավառում խնդիրներ են անտառային գիտական կենտրոնի բացակայությունը, գիտական ուսումնասիրությունների անբավարար մակարդակը և անձնակազմի վերապատրաստման համակարգի բացակայությունը: Ոլորտային խնդիրների լուծման նպատակով պետք է ընդլայնել գիտական հետազոտությունների շրջանակը, ձևավորել բարձր որակավորում ու էկոլոգիական գիտելիքներ ունեցող անձնակազմ, որը կնպաստի գիտելիքահեն կառավարմանը, էկոլոգիապես անվտանգ և առողջ շրջակա միջավայրի ատեղծմանը:
6. Գիտական հետազոտությունները պետք է հիմնվեն միջառարկայական մոտեցումների վրա և ապահովեն «գիտություն-քաղաքականություն-որոշումների կայացում» շարունակական կապը։
7. Աջակցելով գիտության, տեխնոլոգիաների և նորարարության վրա հիմնված գիտելիքների զարգացմանը կրթության ու անտառային տնտեսության տարբեր բնագավառներում, հնարավոր կլինի իրականացնել ոլորտային արդյունավետ քաղաքականություն:
8. Չափազանց կարևոր է նաև անտառային տնտեսության, գիտական և ուսումնական հաստատությունների, ինչպես նաև բնապահպանական հասարակական կազմակերպությունների միջև սերտ համագործակցության ապահովումը: Այդ նպատակով պետք է իրականացվեն համատեղ ծրագրեր, որոնք կարող են վերաբերել անտառային տնտեսության առանձին ճյուղերի արդյունավետության բարձրացմանը, անտառային ոլորտի մասնագետների կրթական մակարդակի բարելավմանը և վերապատրաստմանը, անտառային տարածքներում գիտական և ուսումնական պրակտիկաների կազմակերպմանը:
9. Անտառտնտեսական միջոցառումների արդյունավետության գրավականներից է ներգրավված անձնակազմի մասնագիտական պատրաստվածության պահանջվող մակարդակը: Ուսումնասիրությունները վկայում են, որ մասնագիտական կրթություն ունեցող անձնակազմի թվաքանակը «Հայանտառ» ՊՈԱԿ-ի կազմում չի գերազանցում 10%-ը, ինչը խիստ անբավարար ցուցանիշ է, հաշվի առնելով ոլորտի առջև ծառացած խնդիրները և մարտահրավերները:
10. Անտառների պահպանության և կառավարման համակարգում առկա մարդկային ներուժի մասնագիտական կարողությունները բարելավման ու որակավորման բարձրացման կարիք ունեն: Անհրաժեշտ է լրացնել մասնագետ կադրերի պակասը, հատկապես անտառների վերարտադրության, անտառշինության, անտառային էկոնոմիկայի և կառավարման, հակահրդեհային պահպանության, անտառպաթոլոգիական ուսումնասիրությունների, անտառային կենսաբազմա­զանության և այլ բնագավառներում:
11. Մասնագիտական լուրջ վերապատրաստման կարիք է զգացվում նաև անտառային ոլորտում ներգրավված անձնակազմի, այդ թվում տեխնիկական գործառույթներ իրականացնողների շրջանում։ Նրանց մասնագիտական որակավորման բարձրացումը կարող է իրականացվել վերապատրաստման տեսական և գործնական դասընթացների կազմակերպման միջոցով։
12. Անտառային գիտական հետազոտությունների և կրթության խնդիրներն են`
13. անտառային ոլորտի պատվերի շրջանակներում թեմատիկ, գիտական ուսումնասիրությունների իրականացումը,
14. անտառային ոլորտի աշխատողների վերապատրաստման դասընթացների կազմակերպումը,
15. միջին մասնագիտական պետական ուսումնական հաստատություններում անտառտեխնիկական մասնագիտությունների ուսուցումը։

## 4.15 Իրազեկում և հասարակության ներգրավում

1. Անտառկառավարումը ապագայում կարող է կայուն լինել միայն այն դեպքում, եթե դրա ապահովման նպատակով հասարակության իրազեկվածությունն ու մասնակցությունն անընդհատ աճեն, որի շնորհիվ մի կողմից կբարձրանա բնակչության էկոլոգիական դաստիարակության մակարդակը, պատասխանատվությունը շրջակա միջավայրի պահպանության նկատմամբ, մյուս կողմից` կձևավորվի էկոլոգիական մշակույթ` դրանով իսկ ստեղծելով հնարավորություն՝ կենսագործունեությունն իրականացնելու առանց շրջակա միջավայրին վնաս հասցնելու կամ հասցնելու այն նվազագույնի:
2. Էկոլոգիական իրազեկման և կրթության կատարելագործման անհրաժեշտությունը Հայաստանում պայմանավորված է առկա էկոլոգիական իրավիճակով, հասարակության էկոլոգիական գիտելիքների և էկոլոգիական մշակույթի ցածր մակարդակով: Առանձնապես կարևոր է բարձրացնել տարբեր ոլորտներում (տնտեսական, ֆինանսական, գյուղատնտեսական, բնօգտագործման, գիտական և այլն) բնակչության իրազեկությունը երկրի անտառների կայունության բարձրացման ժամանակակից սկզբունքների և մոտեցումների վերաբերյալ:
3. Տեղեկատվական համակարգի զարգացումը կարող է ապահովել ոչ միայն տեղեկատվության տրամադրման, հաղորդակցման և հաշվետվողականության պրակտիկային, այլև նպաստել մասնակցության և ներգրավման գործընթացներին՝ պլանավորման, գործողությունների իրականացման, մոնիթորինգի և վերահսկման ընթացքում:
4. Հասարակության մասնակցությունը հանդիսանում է նաև անտառային ոլորտի կառավարման և անտառտնտեսական միջոցառումների պլանավորման և իրականացման տարբեր փուլերի թափանցիկության և արդյունավետության ապահովման կարևորագույն միջոցը:
5. Մասնակցային պլանավորումը լայնորեն կիրառվում է անտառկառավարման պլանների մշակման գործընթացի ժամանակ, ինչը կարևոր է ոչ միայն ոլորտի, այլ նաև համայնքների զարգացման և սոցիալ-տնտեսական իրավիճակի բարելավման տեսանկյունից, նպաստելով տեղական բնակչության համար աշխատատեղեր ստեղծմանը:
6. Անտառային ռազմավարության և քաղաքականության իրագործումը պահանջում է ոլորտի որոշումների ընդունմանը շահագրգիռ կողմերի ակտիվ մասնակցության ապահովում և հանրության իրազեկվածության բարձրացում։
7. Անտառային ռազմավարության և քաղաքականության տեսանկյունից իրազեկման և հասարակության մասնակցության ապահովման նպատակով հիմնական խնդիրներն են`
8. հանրության մոտ բարձր բնապահպանական իրավագիտակցության և էկոլոգիական մշակույթի ձևավորման նպատակով հանրամատչելի տեղեկատվության ապահովումը,
9. անտառային ոլորտի տարաբնույթ աշխատանքներում շահագրգիռ կողմերի և հանրության ներգրավման ապահովումը։
10. Հասարակության տարբեր խավերի համախմբման, անտառային ոլորտի խնդիրների նկատմամբ հանրության ուշադրության ներգրավման կարևոր գործիք է Անտառի ազգային օրվա հիմնարկումը, որի ընթացքում կիրականացվեն ծառատնկման աշխատանքներ, տոնավաճառներ, տարաբնույթ մրցույթներ և այլ հանրային միջոցառումներ:

**4.16 Միջազգային համագործակցություն**

1. Միջազգային դրամաշնորհային ծրագրերի շրջանակներում իրականացվող անտառային առանձին գործողությունների կատարման արդյունավետության բարձրացման նպատակով անհրաժեշտ է սահմանել ոլորտային առաջնահերթություններ, համակարգել և արդյունավետ կիրառել արտաքին աղբյուրներից ստացվող ֆինանսական և այլ ռեսուրսները, ստեղծել միջազգային գործընկերների միջև համագործակցության ազգային հերթակ։
2. Կայուն անտառկառավարմանը միտված միջազգային ծրագրերի իրականացումը պահանջում է ոչ միայն պետական կառավարման մարմինների, այլև տեղական ինքնակառավարման մարմինների, ՀԿ-ների, միջազգային կազմակերպությունների և մասնավոր հատվածի գործողությունների ներդաշնակեցում ու համակարգում, ինչպես նաև առկա ձեռքբերումների և արդյունքների հրապարակում։
3. Անտառային ոլորտի զարգացման նախաձեռնությունների բնագավառում հիմնական միջազգային գործընկեր կառույցներ են՝
4. Գլոբալ էկոլոգիական հիմնադրամը (ԳԷՀ/GEF),
5. Կանաչ Կլիմայի Հիմնադրամը (ԿԿՀ/GCF),
6. Հարմարվողականության Հիմնադրամը (ՀՀ/AF),
7. Համաշխարհային բանկը (ՀԲ/WB),
8. Գերմանիայի վերականգնման վարկերի բանկը (KfW),
9. Գերմանիայի միջազգային համագործակցության ընկերությունը (ԳՄՀԸ/GIZ),
10. ԱՄՆ Միջազգային զարգացման գործակալությունը (ԱՄՆ ՄԶԳ/USAID),
11. Շվեյցարական համագործակցության գրասենյակը (SDC),
12. Ավստրիայի զարգացման գործակալությունը (ADA),
13. Միավորված ազգերի կազմակերպության գործակալությունները.

10.1) ՄԱԿ-ի Զարգացման ծրագիըր (ՄԱԶԾ/UNDP),

10.2) ՄԱԿ-ի Շրջակա միջավայրի ծրագիրը (ՇՄԾ/UNEP),

10.3) ՄԱԿ-ի Պարենի և Գյուղատնտեսության կազմակերպությունը (ՊԳԿ/FAO),

10.4) Գյուղատնտեսության զարգացման միջազգային հիմնադրամը (IFAD),

1. Վայրի բնության համաշխարհային հիմնադրամը (ՎԲՀՀ/WWF Armenia),
2. Կովկասի բնության հիմնադրամը (ԿԲՀ/CNF):
3. Կարևոր է նաև անտառային ոլորտում միջազգային ֆինանսավորման մեխանիզմների կիրառումը` Անտառային լանդշաֆտների վերականգնման, Անտառազրկման և անտառների դեգրադացիայից հետևանքով արտանետումների կրճատման և անտառների պահպանության, կայուն կառավարման դերը և անտառային ածխածնի պաշարների ավելացման (REDD+), ինչպես նաև տարբեր միջազգային բնապահպանական հիմնադրամների օժանդակությունը (Կանաչ կլիմայի հիմնադրամ, Կլիմայի ներդրումային հիմնադրամ, Հարմարվողականության հիմնադրամ, Գլոբալ էկոլոգիական հիմնադրամ)։
4. Միջազգային համագործակցության ոլորոտում հիմնական խնդիրներն են`
   * + 1. անտառային ոլորտի միջազգային ծրագրերի հայեցակարգերի, նախագծային առաջարկների և տեխնիկական առաջադրանքների մշակման ապահովումը,
       2. անտառային ոլորտով իրականացվող միջազգային ծրագրերի համակարգման արդյունավետության բարձրացումը,
       3. միջազգային ծրագրերի կատարողական հաշվետվությունների և քաղված դասերի վերլուծությունների իրականացումը։
5. Ներկայումս ԳԷՀ-ի, ՄԱԿ-ի ՊԳԿ-ի, ՎԲՀՀ-ի և այլ միջազգային դոնոր գործընկերների ֆինանսական օժանդակությամբ Հայաստանում իրականացվում են հետևյալ միջազգային ծրագրերը՝

1․ «Հայաստանի անտառների դիմակայունության, հարմարվողականության և գյուղական կանաչ աճի ամրապնդում մեղմացման միջոցով» ծրագիրը, որի ընդհանուր բյուջեն կազմում է 18.7մլն դոլար, որից Կանաչ կլիմայական հիմնադրամի դրամաշնորհը՝ 10մլն դոլարը։ Վերջինս նպատակաուղղված է՝

1) կլիմայի փոփոխության մեղմմանը և հարմարվողականությանը՝ անտառային ներդրումների և տեխնոլոգիաների փոխանցման միջոցով,

2) անտառների կայունության խթանմանը՝ նվազեցնելով անտառների դեգրադացման պատճառները,

3) անտառային ռեսուրսների կառավարմանը և կլիմայի փոփոխության ազդեցության կառավարման կարողությունների հզորացմանը՝ համայնքային, ինչպես նաև տեղական և կենտրոնական կառավարման մակարդակներում։

1. «Հողի կայուն կառավարում Հայաստանում արտադրողականության բարձրացման նպատակով» ծրագրով նախատեսվում է իրականացնել 220 հա անտառտնկման աշխատանքներ, որից 2022 թվականին կատարվել է 130 հա-ի վրա, իսկ 2023 թվականին պլանավորված է ևս 90 հա։

## 4.17 Ռեսուրսների հավաքագրում (մոբիլիզացում)

1. Անտառային ոլորտում առկա շատ խնդիրների լուծումները, ինչպես նաև միջազգային տարբեր կոնվենցիաների, համաձայնագրերի և տարածաշրջանային գործընթացների արդյունքում ստանձնած միջազգային պարտավորությունների լիարժեք կատարումը պահանջում են ջանքերի մեկտեղում և ֆինանսական, նյութատեխնիկական և մարդկային ռեսուրսների համախմբում:
2. Հաշվի առնելով անտառի ազգային ծրագրի սահմանված խոշորամասշտաբ ռազմավարական նպատակները և խնդիրները, ինչպես նաև դրանց լուծման նպատակով առկա անբավարար ռեսուրսները, ուղղակի անհրաժեշտություն է առաջացել մշակել և իրականացնել ռեսուրսների հավաքագրման (մոբիլիզացման) ծրագիր, որի շրջանակը ներառում է պլանավորման, իրականացման և գնահատման հետևյալ փուլերը`
3. **պլանավորման փուլի** ընթացքում հարկավոր է իրականացնել վերլուծություններ, պարզելու ինչպես ներքին, այնպես էլ արտաքին հնարավոր օժանդակության առկա հնարավորությունները, պոտենցիալ դոնոր կազմակերպությունների հետ հարաբերություններ զարգացնելու լավագույն մոտեցումները և հստակ գործողությունների նախանշումը.
4. **իրականացման փուլը** բաղկացած է հինգ տարրերից, այն է`

ա. **բացահայտում`** քարտեզագրել դոնոր գործընկերների հետաքրքրությունները (թեմատիկ և աշխարհագրական), նույնականացնել հետաքրքրությունների համընկնումը և հաստատել դոնոր գործընկերոջ ընդունելի լինելը.

բ. **ներգրավում`** հրավիրել դոնոր գործընկերների հանդիպումներ, խթանել նամակագրությունը, անհատական շփումները և այլ հաղորդակցման ուղիները, այդ թվում ծրագրային առաջարկների ներկայացումը, բուկլետների, վեբ կայքերի ստեղծումը, պրեզենտացիաների ներկայացումը.

գ. **բանակցում`** համատեղ հետաքրքրությունների և համագործակցության պայմանների, այդ թվում ընթացակարգերի վերաբերյալ փոխհամաձայնությունների ձեռք բերումը, իրավական համաձայնագրերի մշակումը և կնքումը.

դ. **կառավարում և հաշվետվողականություն`** ապահովել աշխատանքների էֆֆեկտիվ և արդյունավետ իրականացումը և ռեսուրսների ճիշտ կառավարումը, կանոնավոր կերպով հաղորդել դոնորների ներդրումային աջակցության մասին.

ե. **արդյունքների ամփոփում`** քաղված դասերի վերաբերյալ տեղեկատվության տարածումը, ցուցաբերված օժանդակության և նրա շարունակականությունը խթանող քայլերի իրագործումը.

* 1. **գնահատման փուլում** մոնիտորինգի և վերլուծության են ենթարկվում ռեսուրսների մոբիլիզացման ջանքերը, ներկայացվում են հաջողությունները և ձախողումները, ինչպես նաև քաղվում են անցյալից դասեր, նպատակ ունենալով բարձրացնելու ռեսուրսների հավաքագրմանն ուղղված հետագա աշխատանքները:

1. ՀՀ անտառային ոլորտի զարգացման հիմնական գրավականը այնուամենայնիվ պետբյուջեի կողմից կայուն ֆինանսավորման ապահովումն է, ինչպես նաև անտառների կայուն օգտագործման արդյունքում գոյացող սեփական եկամուտները, մասնավոր ներդրումները, քաղաքացիական շրջանառու հիմնադրամները, միջազգային դոնոր կազմակերպությունների ու ֆինանսական կառույցների կողմից տրամադրվող օժանդակությունը։
2. Ռեսուրսների մոբիլիզացման ներքո սակայն պետք չէ հասկանալ միայն ֆինանսական միջոցների հավաքագրումը, այլ այն պետք է ավելի լայն դիտարկել ներառելով մարդկային, նյութատեխնիկական ռեսուրսները, ապրանքները և ծառայությունները, իսկ խոշորամասշտաբ անտառապատման ծրագրերի իրականացման նպատակով նաև առաջնահերթ խնդիր է համարվում անտառաճման համար պիտանի բնակլիմայական պայմաններով օժտված հողատարածքների առկայությունը և դրանց անտառային հողերի կատեգորիայի փոխելու գործընթացի դյուրացումը և այլն:
3. Անտառային քաղաքականությունը, ռազմավարությունը և գործողություների ազգային ծրագիրը հաջող իրականացնելու նպատակով անհրաժեշտ ռեսուրսների մոբիլիզացումը և դրանց արդյունավետ կառավարումը շատ կարևոր է կառավարության կողմից իր առջև ստանձնած պարտավորությունների կատարման նպատակով:

**ԳԼՈՒԽ 5. ԳՈՐԾՈՂՈՒԹՅՈՒՆՆԵՐԻ ԱԶԳԱՅԻՆ ԾՐԱԳԻՐԸ**

1. Անտառային քաղաքականությունը, ռազմավարությունը և ՀՀ անտառային քաղաքականության և ռազմավարության իրականացումը պահանջում է ոլորտի առաջնահերթությունների սահմանում, կայուն անտառկառավարման սկզբունքների, կայուն զարգացման ազգային գերակայությունների և երկրի միջազգային հանձնառությունների ներդաշնակեցում։
2. Անտառային ոլորտի զարգացմանը միտված 2023-2030 թվականների գործողությունների ազգային ծրագրի (այսուհետ` Ծրագրի) հիմնական նպատակը ՀՀ անտառային քաղաքականությունից և ռազմավարությունից (այսուհետ` ԱՔՌ) բխող երկարաժամկետ գործողությունների մշակումը և իրականացումն է։
3. Ծրագրի պլանավորման ելակետային մոտեցումները հիմնված են մի կողմից երկարաժամկետ ռազմավարական նպատակների և ստանձնած միջազգային հանձնառությունների, մյուս կողմից ոլորտի առկա ֆինանսական, նյութատեխնիկական և մարդկային կարողությունների վրա:
4. Ծրագիրը հանդիսանում է անտառային ոլորտի ռազմավարական շրջանակի կարևորագույն փաստաթուղթը, որը սահմանում է անտառների կայուն կառավարման նպատակով իրականացվող գործողությունները, ժամկետներն ու պատասխանատվությունները, ինչպես նաև ակնկալվող արդյունքներն ու կատարողականի գնահատման ցուցանիշները։
5. Հայաստանի Հանրապետությունում անտառազրկման կանխարգելումը, դեգրադացված անտառային լանդշաֆտների վերականգնումը, անտառածածկ տարածքների ավելացումը, անտառների բնապահպանական, սոցիալական և տնտեսական ներուժի պահպանումն ու զարգացումը, անտառային պաշարների կայուն օգտագործումը համարվում են գերակա խնդիրներ։
6. Անտառկառավարման կատարելագործումը, իրավական հենքի բարելավումը, միջազգային հանձնառությունների իրականացումը, կլիմայի փոփոխության ռիսկերի, հարմարվողականության և մեղման միջոցառումների ներառումը, անտառավերականգնման և անտառապատման խոշորամասշտաբ աշխատանքների խթանումը, միջոլորտային համագործակցության բարելավումը, անտառների ազգային մոնիթորինգի և գնահատման համակարգի բարելավումը և այլ արդիական խնդիրներ պահանջում են գործողությունների հստակ պլանավորում և համակարգում:
7. ԱՔՌ-ից բխող խնդիրների իրականացման համար անհրաժեշտ միջոցառումների ցանկը ներկայացված է աղյուսակ 1-ում։

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Աղյուսակ 1. 2023-2030 թվականների գործողությունների ազգային ծրագրի միջոցառումների ցանկը** | | | | | | | |  |
| **Գործողություններ** | **Նպատակը** | **Կատարող** | **Կատարման ժամկետը** | **Ֆինանսական աղբյուրները** | **Ակնկալվող արդյունքը** | **Կատարումը հաստատող ցուցանիշը** |  |  |
| **1․ՀՀ անտառային օրենսդրության բարելավում** | | | | | | |  |  |
| 1․ «ՀՀ անտառային օրենսգրքում փոփոխություններ և լրացումներ կատարելու մասին» ՀՀ օրենքի նախագծի մշակում | Ոլորտում իրականացվող քաղաքականությանը համահունչ իրավական հենքի ապահովում | ՀՀ ՇՄՆ | 2024-2025թթ | Լրացուցիչ ֆինանսավորում չի պահանջվում | ՀՀ անտառային օրենսդրության կատարելագործում | ՀՀ օրենքի նախագծի ներկայացումը Վարչապետի աշխատակազմ |  |  |
|  |  |
| 2․ ՀՀ անտառային ոլորտի նոր իրավական ակտերի մշակում և առկա ենթաօրենսդրական ակտերում փոփոխությունների և լրացումների իրականացում | Ոլորտը կարգավորող իրավական դաշտի համապարփակ վերլուծություններ և անհրաժեշտ բարեփոխումների համար առաջարկությունների մշակում | ՀՀ ՇՄՆ | 2023թ և շարունակական | Լրացուցիչ ֆինանսավորում չի պահանջվում | Ոլորտը կարգավորող նորմատիվ իրավական ակտերի բարելավում | Լրամշակված իրավական ակտերի առկայություն (հատ) |  |  |
|  |  |
| 3․ «Անտառների կայուն կառավարման  չափորոշիչները և ցուցանիշները հաստատելու մասին» շրջակա միջավայրի նախարարի հրամանի նախագծի մշակում | Անտառների կայուն կառավարման գնահատման և հաշվետվողականության համակարգի բարելավում | ՀՀ ՇՄՆ | 2024թ․ | Լրացուցիչ ֆինանսավորում չի պահանջվում | Անտառների կայուն կառավարում | Շրջակա միջավայրի նախարարի հրամանի ընդունում |  |  |
|  |  |
| **2. Կառուցվածքային բարեփոխումներ** | | | | | | |  |  |
| 1. Անտառային ոլորտի կառավարման կառուցվածքի բարելավում | ՀՀ օրենսդրական փոփոխություններին համահունչ ոլորտի կառավարման համակարգի կատարելագործում | ՀՀ ՇՄՆ | 2023թ․-շարունակական | Լրացուցիչ ֆինանսավորում չի պահանջվում | Ոլորտի կառուցվածքային համակարգի արդյունավետության բարձրացում | Իրավական ակտերի ընդունում (հատ) |  |  |
|  |  |
|  |  |
|  |  |  |
|  |  |
| **3. Անտառների պահպանություն** | | | | | | |  |  |
| 1․ Անտառների և բնության հատուկ պահպանվող տարածքների (ԲՀՊՏ) պահպանության ծառայության ստեղծում | Անտառների և բնության հատուկ պահպանվող տարածքների (ԲՀՊՏ) պահպանության բարելավում և նյութատեխնիկական բազայի արդիականացում | ՀՀ ՇՄՆ | 2023-2024թթ․ | ՀՀ պետական բյուջե, ՀՀ օրենքով չարգելված այլ աղբյուրներ | անտառների և բնության հատուկ պահպանվող տարածքների պահպանության ուժեղացում | Անտառային և ԲՀՊՏ ոլորտներում իրավախախտումների ցուցանիշների նվազեցում |  |  |
|  |  |  |
| 2. Անտառային և ԲՀՊՏ տարածքներում հակահրդեհային պատրաստվածության բարձրացման ուսումնա-վարժանքային միջոցառումների իրականացում | Անտառային և ԲՀՊՏ տարածքներում հրդեհների կանխարգելման, վաղ ազդարարման, արագ արձագանքման, հրդեհաշիջման և հրդեհների հետևանքների վերացման աշխատանքների շրջանակում միջգերատեսչական համագործակցության սերտացում | ՀՀ ՇՄՆ  ՀՀ ՆԳՆ ՓԾ | 2023-2030թթ․ | ՀՀ պետական բյուջե, ՀՀ օրենքով չարգելված այլ աղբյուրներ | Անտառային ոլորտի և ԲՀՊՏ-ների աշխատակիցների հակահրդեհային պատրաստվածության մակարդակի բարձրացում | Անտառային ԲՀՊՏ հրդեհների հասցվող վնասների և ռիսկերի մեղմում |  |  |
| **4. Անտառների պաշտպանություն** | | | | | | |  |  |
| 1. Անտառային վնասատուների և հիվանդությունների հայտնաբերված օջախների և վարակվածության աստիճանի վերաբերյալ անընդհատ թարմացվող տվյալների համակարգի վարում | Անտառային վնասատուների, հիվանդությունների և սանիտարական վիճակի վերաբերյալ արժանահավատ տեղեկատվության ստացում | ՀՀ ՇՄՆ | 2023թ․ -  շարունակական | ՀՀ պետական բյուջե, ՀՀ օրենքով չարգելված այլ աղբյուրներ | Անտառպաշտպանության և անտառների սանիտարական վիճակի բարելավում | Անտառպաթոլոգիական տարածական և այլ տվյալների առկայություն |  |  |
| 2. «Հայանտառ» ՊՈԱԿ-ում անտառպաթոլոգի հաստիքի նախատեսում | Անտառային հիվանդությունների և վնասատուների օջախների օպերատիվ հայտնաբերման նպատակով մասնագետ կադրերով համալրում | ՀՀ ՇՄՆ | 2023թ․ -  շարունակական | ՀՀ պետական բյուջե, ՀՀ օրենքով չարգելված այլ աղբյուրներ | Անտառպաշտպանական միջոցառումների մարդկային ներուժի հզորացում | Անտառպաթոլոգների քանակը նվազագույնը 4 հոգի |  |  |
| 3. Անտառների ավիացիոն և վերգետնյա պայքարի կազմակերպում, այդ թվում ինտեգրացված եղանակների կիրառմամբ | Անտառների արտադրողականության, էկոհամակարգերի կենսունակության ապահովում | ՀՀ ՇՄՆ | 2023թ․  շարունակական | ՀՀ պետական բյուջե, ՀՀ օրենքով չարգելված այլ աղբյուրներ | Անտառների արդյունավետ պաշտպանություն | Վարակված անտառային օջախների բուժման ենթարկված մակերեսները (հա) |  |  |
| **5. Անտառների կայուն օգտագործում** | | | | | | |  |  |
| 1. Մթերվող բնափայտի ընդհանուր ծավալում շինափայտի մասնաբաժնի ավելացում | Շինափայտի արդյունավետ օգտագործում | ՀՀ ՇՄՆ | 2023թ․ - շարունակական | ՀՀ պետական բյուջե, ՀՀ օրենքով չարգելված այլ աղբյուրներ | Անտառային ռեսուրսների արդյունավետ կառավարում | Եկամուտի ավելացում |  |  |
| 2. Փայտամշակման փոքր արտադրությունների զարգացում | Փայտամշակման տեղական կարողությունների հզորացում | ՀՀ ՇՄՆ | 2024-2026թթ. | ՀՀ պետական բյուջե, ՀՀ օրենքով չարգելված այլ աղբյուրներ | Փայտամշակման ծավալների ավելացում | Բնափայտի վերամշակման ծավալների ավելացում |  |  |
| 3. Ոչ բնափայտային անտառանյութի (ՈԲԱ) մթերման ծավալների ավելացում | Կողմնակի անտառօգտագործման զարգացման շնորհիվ ոլորտի հավելյալ եկամուտների ապահովում | ՀՀ ՇՄՆ | 2023-2032թթ. | ՀՀ պետական բյուջե, ՀՀ օրենքով չարգելված այլ աղբյուրներ | Վերամշակող ձեռնարկությունների զարգացում | ՈԲԱԱ-ի վերամշակման ծավալները (տ) |  |  |
| 4. Անտառային ոլորտի մեքենայացման մակարդակի բարձրացում, արդիականացում և անվտանգ տեխնոլոգիաների ներդնում | Անտառային տնտեսության մեքենայացված աշխատանքների ծավալների և արտադրողականու-թյան բարձրացում | ՀՀ ՇՄՆ | 2023-2032թթ. | ՀՀ պետական բյուջե, ՀՀ օրենքով չարգելված այլ աղբյուրներ | Անտառային ոլորտի վերազինում անհրաժեշտ մեքենասարքավորումներով | Ներդրումների ծավալը (մլն. դրամ) |  |  |
| 5․ Պետություն-մասնավոր հատվածի համագործակցության ծրագրերի իրականացում | Մասնավոր հատվածի ներգրավում անտառային ոլորտի հիմնախնդիրների լուծմանը | ՀՀ ՇՄՆ  ՀՀ ԷՆ  ՀՀ ՏԿԵՆ | 2023թ․ - շարունակական | ՀՀ պետական բյուջե, ՀՀ օրենքով չարգելված այլ աղբյուրներ | Պետություն-մասնավոր համագործակցության զարգացում, մասնավոր ներդրումների ավելացում | Իրականացված ծրագրերի քանակը (հատ) |  |  |
| 6. Անտառներին և անտառային հողերին պատճառված վնասի գնահատման և փոխհատուցման մեխանիզմների բարելավում | Բարելավել անտառներին հասցվող վնասի հաշվարկման մեթոդաբանությունը և դրա փոխհատուցման մեխանիզմները | ՀՀ ՇՄՆ  ՀՀ ՏԿԵՆ | 2023-2025թթ. | ՀՀ պետական բյուջե, ՀՀ օրենքով չարգելված այլ աղբյուրներ | Շրջակա միջավայրի վրա ազդեցության գնահատման շրջանակում անտառներին և անտառային հողերին հասցված վնասի լիարժեք գնահատում և վնասի փոխհատուցում | Իրավական ակտի առկայություն |  |  |
| **6․ Անտառավերականգնում, անտառապատում, ագրոանտառաբուծություն և անտառային տնկադաշտեր** | | | | | | |  |  |
| 1. Անտառավերականգնման, անտառապատման, ագրոանտառաբուծության և անտառային տնկադաշտերի հիմնման ծրագրերի մշակում և իրականացում | Հասնել ՀՀ տարածքում առավելագույն պոտենցիալ հնարավորության սահմաններում ստանձնաձ պարտավորությունների շրջանակներում անտառապատվածության և անտառավերականգնման ցուցանիշներին։ | ՀՀ ՇՄՆ | 2023թ․ -շարունակական | ՀՀ պետական բյուջե, ՀՀ օրենքով չարգելված այլ աղբյուրներ | Անտառապատված և անտառավերականգնված տարածքների ավելացում | Ծրագրերի առկայություն, կատարողական հա |  |  |
| 2. Անտառսերմնային տնտեսության զարգացում և սերմերի ստուգման լաբորատորիայի ստեղծում | Բարձրորակ անտառային սերմերի մթերման, որակի ստուգման ապահովում և երկարաժամկետ պահպանության ապահովում | ՀՀ ՇՄՆ | 2024-2030թթ | ՀՀ պետական բյուջե, ՀՀ օրենքով չարգելված այլ աղբյուրներ | Անտառսերմնային տնտեսության և լաբորատոր հնարավորությունների բարելավում | Անտառսերմնային 1 հատ լաբորատորիայի առկայություն, անտառսերմնային տեղամասերի առկայություն |  |  |
| 3. տնկարանային տնտեսույան զարգացում | Անտառտնկման խոշորամասշտաբ աշխատանքների իրականացման նպատակով անհրաժեշտ որակի և քանակի տնկանյութի ապահովում | ՀՀ ՇՄՆ | 2023-2032թթ | ՀՀ պետական բյուջե, ՀՀ օրենքով չարգելված այլ աղբյուրներ | Տնկարանային տնտեսության կարողությունների զարգացում և անհրաժեշտ տնկանյութի ապահովում | Տնկարանի նվազագույն մակերեսը` հա |  |  |
| 4. Անտառների բնական վերաճի աջակցում` տեսակային կազմի բարելավման և սերմնային ծագման ծառուտների խթանման միջոցով | Անտառային ռեսուրսների վերարտադրության ապահովում, անտառի որակական կազմի և ծագման բարելավում | ՀՀ ՇՄՆ | 2023-2030թթ | ՀՀ պետական բյուջե, ՀՀ օրենքով չարգելված այլ աղբյուրներ | Անտառածածկ տարածքների վերականգնում և որակական կազմի բարելավում | Բնական վերաճի աջակցման տարածքներ` առնվազն 30 հազար հա |  |  |
| 5. Պաշտպանական անտառաշերտերի և անտառմելիորատիվ տնկարկների հիմնադրում | Անտառային հողերի դեգրադացիայի կանխարգելում, ընդերքօգտագործման հետևանքով խախտված հողերի ռեկուլտիվացում և անտառապատում | ՀՀ ՇՄՆ  ՀՀ ՏԿԵՆ | 2023-2032թթ | ՀՀ պետական բյուջե, ՀՀ օրենքով չարգելված այլ աղբյուրներ | Հողերի չեզոք դեգրադացիայի նպատակների իրականացում | Դեգրադացված և խախտված հողերի մակերեսների կրճատում` առնվազն 100հա-ով |  |  |
| **7. Անտառների արտադրողականության բարձրացում** | | | | | | |  |  |
| 1. Անտառների արտադրողականու­թյան բարձրացման համալիր միջոցառումների պլանավորում և իրականացում | Անտառների արտադրողականու­թյան բարձրացման գիտելիքահեն մեթոդների կիրառում | ՀՀ ՇՄՆ | 2023-2030թթ | ՀՀ պետական բյուջե, ՀՀ օրենքով չարգելված այլ աղբյուրներ | Անտառային ռեսուրսների պոտենցիալ հնարավորությունների ավելացում | Բնափայտի ընդհանուր տարեկան միջին աճի ավելացում (հազ. մ3) |  |  |
| 2. Անտառային ճանապարհների ցանցի բարելավում, վերանորոգում և նոր ճանապարհների կառուցում | Անտառտնտեսական աշխատանքների արդյունավետության բարձրացում, հողային էրոզիայի կանխում | ՀՀ ՇՄՆ | 2023-2030թթ | ՀՀ պետական բյուջե, ՀՀ օրենքով չարգելված այլ աղբյուրներ | Համայնքամերձ անտառների գերշահագործման դադարեցում և դժվարամատ-չելի տարածքների յուրացում | անտառային նոր ճանապարհների կառուցում և վերանորոգում կմ |  |  |
| **8․ Անտառների մոնիթորինգի համակարգ** | | | | | | |  |  |
| 1․ Անտառային պետական մոնիթորինգի համակարգի կատարելագործում | Անտառային պետական մոնիթորինգի գործունեության ծավալում անտառների գույքագրման գործընթացում | ՀՀ ՇՄՆ  ՀՄԿ | 2023-2024թթ․ | ՀՀ պետական բյուջե, ՀՀ օրենքով չարգելված այլ աղբյուրներ | Բարելավված անտառների մոնիթորինգի համակարգի առկայություն | Իրավական դաշտի վերանայում, Անտառի ազգային մոնիթորինգի մոդելավորում |  |  |
| **9. Բնության հատուկ պահպանվող անտառային տարածքներ և անտռային կենսաբազմազանության պահպանություն** | | | | | | |  |  |
| 1**.** «Հայանտառ» ՊՈԱԿ- ի կազմում առկա անտառային արգելավայրերի սահմանների ճշգրտում և հատուկ միջոցառումների մշակում | Բարելավել անտառային արգելավայրերում կենսաբազմազանության պահպանությունը | ՀՀՇՄՆ  ՀՀ ԿԿ | 2023 – 2032թթ. | ՀՀ պետական բյուջե, ՀՀ օրենքով չարգելված այլ աղբյուրներ | Անտառային 13 արգելավայրերի կառավարման պլանների առկայություն | Ընդգրկել անտառկառավարման պլաններում |  |  |
| 2. Կենսատոպերի արտացոլումը անտառկառավարման պլաններում, հատուկ պահպանության միջոցառումների պլանավորում և իրականացում | Հատուկ պահպանության ենթակա բուսական և կենդանական օրգանիզմների կենսամիջավայրերի` կենսատոպերի պահպանության ապահովում | ՀՀ ՇՄՆ ՀՀ ՏԿԵՆ ՀՀ ԳԱԱ (համաձայնությամբ) | 2023 – 2030թթ․ | ՀՀ պետական բյուջե, ՀՀ օրենքով չարգելված այլ աղբյուրներ | Անտառների կենսաբազմազանության պահպանության բարելավում | Կենսաբազմազան-ության պահպանության ցուցանիշների բարելավում |  |  |
|  |  |
|  |  |
|  |  |
|  |  |
| **10. Կլիմայի փոփոխության ազդեցություն, անտառների հարմարվողականություն և մեղմում** | | | | | | |  |  |
| 1. Անտառային ոլորտից ջերմոցային գազերի ազգային կադաստրի արտանետումների և կլանումների վերահաշվարկում | Բարելավել ջերմոցային գազերի ազգային կադաստրի անտառային ոլորտից արտանետումների և կլանումների գնահատման որակը | ՀՀ ՇՄՆ | 2027-2030թթ․ | ՀՀ պետական բյուջե, ՀՀ օրենքով չարգելված այլ աղբյուրներ | Անտառային ոլորտից վերահաշվարկված ՋԳ-երի ազգային կադաստրի տվյալներ | Անտառային ոլորտից արտանետումներ և կլանումներ ըստ տարիների (տCO2 համարժեք) |  |  |
| 2. Անտառների դեգրադացիայի և անտառազրկման հետևանքով անտառային ոլորտից ջերմոցային գազերի արտանետումների կրճատման (REDD+) մեխանիզմների կիրառման ուսումնասիրություններ | Անտառային ոլորտից ՋԳ-ի արտանետումների կրճատում | ՀՀ ՇՄՆ | 2027-2030թթ | ՀՀ պետական բյուջե, ՀՀ օրենքով չարգելված այլ աղբյուրներ | Անտառների դեգրադացիայի և անտառազրկման կանխարգելում | Ջերմոցային գազերի արտանետումների կրճատում (տCO2 համարժեք) |  |  |
| 3. Անտառների կառավարման ոլորտում կլիմայական ռիսկերի կառավարման և կլիմայի փոփոխության հարմարվողականության ծրագրի մշակում | Անտառկառավարման կլիմայական ռիսկերի գնահատում, խոցելի տարածքների բացահայտում, անտառաճման գոտիների ԱՏՀ տարածական տվյալների ստեղծում, կլիմայի հարմարվողականության միջոցառումների ինտեգրում | ՀՀ ՇՄՆ | 2023թ., 4-րդ եռամսյակ | ՀՀ պետական բյուջե, ՀՀ օրենքով չարգելված այլ աղբյուրներ | Կլիմայական ռիսկերի կառավարման մոտեցումների և հարմարվողականության միջոցառումների ապահովում | Կառավարության որոշման նախագծի մշակում և ՀՀ Վարչապետի աշխատակազմի ներկայացում |  |  |
| 4.Անտառտնկման արդյունքում գոյացող ածխածային կրեդիտների ստացման և տիրապետման իրավունքների կանոնակարգում | Կարգավորել անտառտնկման շնորհիվ մթնոլորտից կլանված ածխածնի կրեդիտների հաշվարկման, տրամադրման և տիրապետման իրավունքները | ՀՀ ՇՄՆ | 2024-2025թթ | ՀՀ պետական բյուջե, ՀՀ օրենքով չարգելված այլ աղբյուրներ | Անտառի ածխածնի կրեդիտների իրավական կարգավորման ապահովում | Համապատասխան իրավական ակտի առկայություն |  |  |
|  |  |  |
| **11․ Անտառների դերը հողային և ջրային ռեսուրսների պահպանության գործում** | | | | | | |  |  |
| 3. Դեգրադացվող հողերում անտառտնկման աշխատանքների իրականացում | Հողերի անապատեցման և դեգրադացիայի դեմ պայքար | ՀՀ ՇՄՆ  ՀՀ ՏԿԵՆ  ՀՀ ԷՆ | 2024թ․-շարունակական | ՀՀ պետական բյուջե, ՀՀ օրենքով չարգելված այլ աղբյուրներ | դեգրատացիայի հողերի վերականգնում | Հակաէրոզիոն անտառտնկարկների հիմնադրում առնվազն հա |  |  |
|  |  |
|  |  |
| 4. Բնակավայրերի կանաչ անտառտարածքների և ճանապարհապաշտպան անտառաշերտերի վերականգնումը | Բնակավայրերի և ավտոճանապարհների տրանսպորտային ենթակառուցվածքների շրջակա միջավայրի | ՀՀ ՇՄՆ  ՀՀ ՏԿԵՆ | 2023-2032թթ | ՀՀ պետական բյուջե, ՀՀ օրենքով չարգելված այլ աղբյուրներ | Բնակավայրերի կանաչ անտառտարածքների ընդլայնում և ենթակառուցվածքների բարելավում | Անտառտարածքների մակերեսի ավելացում հա |  |  |
| 5. Ջրապահպան և սանիտարական պահպանման անտառային գոտիների վերականգնում | Ջրային ռեսուրսների պահպանության, հոսքերի կարգավորման և սանիտարական պահպանության բարելավում | ՀՀ ՇՄՆ  ՀՀ ՏԿԵՆ | 2023-2032թթ | ՀՀ պետական բյուջե, ՀՀ օրենքով չարգելված այլ աղբյուրներ | Ջրապահպան և  սանիտարական գոտիների բարելավում | Ջրապահպան և  սանիտարական անտառային գոտիների վերականգնում հա |  |  |
| 6. Լքված և տիրազուրկ հանքերի ռեկուլտիվացման նպատակով անտառապատման աշխատանքների իրականացում պիոտային տարածքներում | Ընդերքօգտագործման հետևանքով խախտված հողերի ռեկուլտիվացում և անտառմելիորատիվ աշխատանքների իրականացում | ՀՀ ՇՄՆ  ՀՀ ՏԿԵՆ | 2023-2032թթ | ՀՀ պետական բյուջե, ՀՀ օրենքով չարգելված այլ աղբյուրներ | Հողերի կայուն օգտագործում, բնապահպանական իրավիճակի բարելավում, խախտված հողերի ռեկուլտիվացում և անտառապատում | Ռեկուլտիվացված և անտառապատված տարածքների ավելացում հա |  |  |
|  |  |
| **12. Անտառային գիտություն, կրթություն** | | | | | | |  |  |
| 1․ Անտառային ոլորտի պատվերի շրջանակներում թեմատիկ, գիտական ուսումնասիրությունների իրականացում | Գիտություն, կրթություն և արտադրություն կապի սերտացում, կրթական ծրագրերի և գիտական թեմաների փոխհամաձայնեցում | ՀՀՇՄՆ  ՀՀ ԿԳՄՍՆ  ՀՀ ԳԱԱ | 2024թ -  շարունակական | ՀՀ պետական բյուջե, ՀՀ օրենքով չարգելված այլ աղբյուրներ | Անտառային հիմնախնդիրների լուծման համար գիտական և կրթական հենքի բարելավում | Թեմատիկ գիտական ուսումնասիրությունների և կրթական ծրագրերի քանակը |  |  |
| 2․Անտառային ոլորտի աշխատողների վերապատրաստման կազմակերպում | Անտառային տնտեսության ոլորտում ընդգրկված մասնագետների որակավորման բարձրացում | ՀՀ ՇՄՆ  ՀՀ ԿԳՍՄՆ | 2023թ-շարունակական | ՀՀ պետական բյուջե, ՀՀ օրենքով չարգելված այլ աղբյուրներ | ԱԿԿ-ի սկզբունքների կիրարկման նպատակով մարդկային ներուժի հզորացում | Յուրաքանչյուր տարի առնվազն 30-40 աշխատակիցների վերապատրաստում |  |  |
| 3. Նախնական մասնագիտական պետական ուսումնական հաստատություններում անտառային ոլորտի մասնագիտությունների ստեղծում | Անտառային ոլորտի ստորին օղակի աշխատողների մասնագիտական կարողությունների բարելավում | ՀՀ ՇՄՆ  ՀՀ ԿԳՍՄՆ | 2023-2030թթ․ | ՀՀ պետական բյուջե, ՀՀ օրենքով չարգելված այլ աղբյուրներ | Անտառտեխնիկական մասնագիտական ներուժի զարգացում | Առնվազն մեկ նախնական մասնագիտական պետական ուսումնական հաստատությունում անտառային մասնագիտության ուսումնական ծրագրի առկայություն |  |  |
| 4․ ՀՀ ԳԱԱ-ի Բուսաբանության ինստիտուտում անտառային խնդիրներով զբաղվող գիտական ստորաբաժանման ստեղծում | Անտառագիտական ներուժի, գիտելիքահեն կառավարման կարողությունների զարգացում | ՀՀ ՇՄՆ  ՀՀ ԿԳՄՍՆ  ՀՀ ԳԱԱ | 2023-2032թթ | ՀՀ պետական բյուջե, ՀՀ օրենքով չարգելված այլ աղբյուրներ | ՀՀ ԳԱԱ-ի Բուսաբանության ինստիտուտի հենքի վրա անտառագիտական բաժնի վերստեղծում | Անտառագիտական միավորի առկայություն |  |  |
| **13. Իրազեկում և հասարակության ներգրավում** | | | | | | |  |  |
| 1. Անտառային ոլորտի տարաբնույթ աշխատանքներում շահագրգիռ կողմերի և հանրության ակտիվ ներգրավում | Անտառային միջոցառումների արդյունավետության բարձրացում, շահագրգիռ կողմերի և հանրային մասնակցության ապահովում | ՀՀ ՇՄՆ | 2023-2032թթ. | ՀՀ պետական բյուջե, ՀՀ օրենքով չարգելված այլ աղբյուրներ | Անտառների մասնակցային կառավարում | Հանրային իրազեկման և համատեղ իրականացված միջոցառումների քանակը (հատ) |  |  |
|  |  |
| 2. Հանրության մոտ բարձր բնապահպանական իրավագիտակցության և էկոլոգիական մշակույթի ձևավորման նպատակով հանրամատչելի տեղեկատվության տրամադրում | Անտառային ոլորտի դերի և նշանակության, ռեսուրսախնայող և էներգաարդյունավետ վարքագծի վերաբերյալ տեղեկատվության տարածում | ՀՀ ՇՄՆ  ՀՀ ԿԳՍՄՆ  ՀՀ ԳԱԱ | 2023թ․-շարունակական | ՀՀ պետական բյուջե, ՀՀ օրենքով չարգելված այլ աղբյուրներ | Հանրության իրազեկվացության մակարդակի բարձրացում | Հանրամատչելի ինտերնետային և տպագիր տեղեկատվության, տոնավաճառների և ցուցահանդեսների, հեռուստահաղորդումների քանակը (հատ) |  |  |
|  |  |  |
|  |  |
| **14. Միջազգային համագործակցություն և ռեսուրսների հավաքագրում (մոբիլիզացում)** | | | | | | |  |  |
| 1. Անտառային ոլորտի միջազգային համագործակցության ծրագրերի և գործողությունների համակարգում | Անտառային ոլորտի առաջնահերթությունների, կարիքների և միջոցառումների ներառում տեխնիկական առաջադրանքներում, հայեցակարգերում և ծրագրային փաստաթղթերում և փոխհամաձայնեցված իրականացում և գնահատում ազգային հարթակի միջոցով | ՀՀ ՇՄՆ | 2023թ. - շարունակական | ՀՀ պետական բյուջե, ՀՀ օրենքով չարգելված այլ աղբյուրներ | Անտառային միջազգային ծրագրերի արդյունավետության բարձրացում` նախագծային, իրականացման և գնահատման փուլերում | Ծրագրերի արդյունքների վրա հիմնված կառավարման ցուցանիշների բարելավում |  |  |
| 2. Հայաստանի անտառային ոլորտի ռեսուրսների հավաքագրման (մոբիլիզացման) ծրագրի մշակում | Խթանել արտաքին դոնոր աղբյուրներից անտառային ոլորտին տրամադրվող օժանդակության չափը, ինչպես նաև միջոցների նպատակային և արդյունավետ օգտագործումը | ՀՀ ՇՄՆ | 2023-2032թթ | ՀՀ պետական բյուջե, ՀՀ օրենքով չարգելված այլ աղբյուրներ | Բավարար ֆինանսական, նյութատեխնիկական և մարդկային ռեսուրսների առկայության ապահովում | Ռեսուրսների հավաքագրման (մոբիլիզացման) ծրագրի առկայություն |  |  |

**Գլուխ 6. ծրագրի իրականացումից ակնկալվող արդյունքները եվ**

**հնարավոր ռիսկերը**

1. 2023-2030 թվականների գործողությունների ազգային ծրագրի իրականացման հիմնական արդյունքը անտառների կայուն կառավարման՝ պահպանության, պաշտպանության, անտառավերականգնման, անտառապատման, կայուն օգտագործման ապահովումն է։
2. Ծրագրի իրականացումից ակնկալվող արդյունքները հետևյալն են՝
   1. անտառներին էկոհամակարգերին սպառնացող հիմնական վտանգների, դեգրադացիայի և անտառազրկման կանխարգելումը, անտառային կենսաբազմազանության պահպանության բարելավումը, անտառների արտադրողականության բարձրացումը,
   2. Հայաստանի անտառպատվածության նոր հայեցակարգի մշակումը,
   3. ՀՀ անտառային ռեսուրսների քանակական և որակական ցուցանիշների վերաբերյալ արդիական տարածական և այլ տվյալների ստացումը,
   4. Հայաստանի անտառային ոլորտի հիմնախնդիրների լուծման նպատակով ԱԿԿ-ի նոր մոդելների և արդյունավետ կառավարման մեխանիզմների մշակումն ու ներդնումը,
   5. կայուն անտառօգտագործման միջոցով անտառների դերի և նշանակության բարձրացումը, տեղի բնակչության համար աշխատատեղերի ստեղծումը, անտառամերձ համայնքների սոցիալ-տնտեսական վիճակի բարելավումը, ապօրինի անտառօգտագործման ծավալների նվազեցումը,
   6. անտառային ռեսուրսների կառավարման արդյունավետության բարձրացման և միջազգային ներդրումների խթանման նպատակով համագործակցության զարգացումը,
   7. անտառային ոլորտի վերաբերյալ բնակչության լայն շերտերի իրազեկվածության բարձրացումը և հասարակության մասնակցության ապահովումը,
   8. անտառային ոլորտում Հայաստանի ստանձնած միջազգային իրավական պարտավորությունների կատարումը, ինչպես նաև կամավոր պարտավորությունների հստակեցումը` ելնելով առկա նյութատեխնիկական, մարդկային կարողություններից և ֆինանսական հնարավորություններից:
3. Ծրագրի իրականացման արդյունավետությունը պայմանավորված է մի շարք հնարավոր ռիսկային գործոնների մեղմացումով կամ կանխարգելումով: Ռիսկային գործոնները, դրանց հնարավոր հետևանքերը և կանխարգելմանն ուղղված անհրաժեշտ գործողությունները ներկայացված են աղյուսակ 2-ում:

**Աղյուսակ 2. Ծրագրի իրականացման հնարավոր ռիսկերը և դրանց մեղմացումը կամ կանխարգելումը**

|  |  |  |  |  |
| --- | --- | --- | --- | --- |
| **հ/հ** | **Ռիսկը** | **Հետևանքը** | **Մեղմացման կամ կանխարգելման գործողությունը** | **Գործողության պատասխանատուն** |
| 1. | Ֆինանսական միջոցների, նյութատեխնիկական և մարդկային ռեսուրսների անբավարարությունը | Ծրագիրը իրականացվում է ոչ լիարժեք | 1) Պետական բյուջեում համապատասխան ծախսերի նախատեսում,  2) անտառների կայուն կառավարման արդյունքում սեփական եկամուտների ավելացում և կատարվելիք ծախսերի արդյունավետության բարձրացում,  3) Հայաստանի անտառային ոլորտի ռեսուրսների հավաքագրման (մոբիլիզացման) ծրագրի մշակում և իրագործում,  4) միջազգային դրամաշնորհային ծրագրերի իրականացման համակարգման և մոնիթորինգի բարելավում,  5) անտառային ոլորտի նյութատեխնիկական հենքի հզորացում և մեքենասարքավորումներով ապահովում,  6) մասնագիտական կարողությունների զարգացում և վերապատրաստման ծրագրերի իրականացում | ՀՀ ՇՄՆ |
| 2. | Ծրագրի իրականացման գործընթացներում շահագրգիռ կողմերի անտարբերությունը կամ թույլ համակարգումը | Ծրագրի թերի իրականացում, միջոցառումների անբավարար շարունակականություն և կայունություն | 1) Անտառային ոլորտի երկարաժամկետ կայունության ապահովման, ռազմավարական զարգացման ուղղությունների, անտառների բնապահպանական և սոցիալական և տնտեսական ներուժի վերաբերյալ բացատրական և իրազեկման աշխատանքների իրականացումը,  2) անտառային ոլորտի և անտառային ԲՀՊՏ-ների համակարգման և փոխգործակցության մակարդակի բարձրացումը,  3) միջազգային համագործակցության ծրագրերի մշակման և իրականացման համակարգման բարելավումը: | ՀՀ ՇՄՆ  ԶԼՄ-ներ (համաձայնությամբ) |
| 3. | Ծրագրի վերաբերյալ հանրության անբավարար իրազեկվածությունը և մասնակցությունը | Ծրագրի իրականացման ժամանակ հանրային աջակցության բացակայություն | Ծրագրի նպատակների և խնդիրների, սահմանված գործողությունների, ակնկալվող արդյունքների վերաբերյալ հանրային լուսաբանման և իրազեկման աշխատանքների իրականացում | ՀՀ ՇՄՆ  ԶԼՄ-ներ (համաձայնությամբ)  ՀԿ-ներ (համաձայնությամբ) |

|  |  |  |  |  |
| --- | --- | --- | --- | --- |
| 4. | Անտառային ոլորտի նորմատիվ իրավական ակտերի նախագծերի մշակման, քննարկման և ընդունման գործընթացների ձգձգումները | ՀՀ անտառային ոլորտի ռազմավարական զարգացման նպատակների իրականացման խոչընդոտում և դանդաղում | 1) Իրավական ակտերի նախագծերի մշակման և քննարկումների իրականացման պատասխանատուների սահմանում և իրատեսական ժամանակացույցի կազմում,  2) անտառային ոլորտի իրավական բարեփոխումների աջակցման ծրագրի իրականացում | ՀՀ ՇՄՆ |
| 5. | Պետության կողմից ծրագրի արդյունավետ իրականացման ապահովումը, համակարգումը և վերահսկումը | Ծրագրի անարդյունավետ իրականացում, գործողությունների համակարգման և վերահսկողության անբավարար մակարդակ | 1) Ծրագրի իրականացման համար պատասխանատու կառույցի սահմանում,  2) միջոլորտային համակարգող խորհրդի ստեղծում,  3) գործողությունների մոնիթորինգի իրականացում և գնահատում | ՀՀ ՇՄՆ |
| 6. | Չնախատեսված կառուցվածքային և օրենսդրական փոփոխությունները | Ծրագրի նպատակների խեղաթյուրում, չպլանավորված գործողությունների իրականացում, ոլորտի անբավարար զարգացում | 1) ՀՀ անտառային քաղաքականությունը, ռազմավարությունը և գործողությունների ազգային ծրագրի շրջանակներից դուրս գտնվող կամ դրանց հակասող գործողությունների կանխարգելում,  2) անտառային ոլորտի ինստիտուցիոնալ զարգացման ծրագրի մշակում և իրականացում | ՀՀ ՇՄՆ |
| 7. | Անտառային հողերի սահմանների ճշգրտումը և հողօգտագործման պլանավորման հնարավոր կոնֆլիկտները համայնքային, մարզային և այլ մակարդակներում | Չիրականացված կամ հետաձգված անտառավերականգնման, անտառապատման և այլ աշխատանքներ | 1) Անտառային կադաստրի վարման համակարգի կայացում, տարածքների անճշտությունների վերացում,  2) համայնքային, մարզային և ազգային մակարդակներում ինտեգրացված հողօգտագործման պլանավորման համակարգի զարգացում,  3) միջոլորտային համագործակցության խթանում և համայնքների ակտիվ ներգրավում | ՀՀ ՇՄՆ  ՀՀ ԿԿ |
| 8. | Սահմանամերձ տարածքներում անտառկառավարման խնդիրների իրագործման դժվարությունները | Ռեսուրսների անմատչելիություն, միջոցառումների իրականացման խոչընդոտներ | Սահմանամերձ անտառների և անտառային հողերի օգտագործման անվտանգության ապահովում | ՀՀ ՊՆ  ՀՀ ՏԿԵՆ  ՀՀ ԿԿ  ՀՀ ՇՄՆ |

**Գլուխ 8. ԾՐԱԳՐԻ ՄՈՆԻԹՈՐԻՆԳԸ ԵՎ Հաշվետվողականությունը**

1. Ծրագրի իրականացման մոնիթորինգի և գնահատման նպատակն է ապահովել նախատեսված ժամկետներում դրա արդյունավետ իրագործումը: Այն հնարավորություն կտա դասեր քաղել գործողությունների իրականացման արդյունքներից և անհրաժեշտության դեպքում կատարել համապատասխան փոփոխություններ ու ճշգրտումներ Ծրագրում, ապահովելով համապատասխան գործընթացների հաշվետվողականությունը, թափանցիկությունը և պատասխանատվության շրջանակը:
2. Տարեկան կտրվածքով մոնիթորինգի են ենթակա սույն Ծրագրի շրջանակներում իրականացվող բոլոր գործողությունները, ինչի տեսակետից, որպես մոնիթորինգի չափորոշիչներ, հանդես են գալիս`
   * 1. յուրաքանչյուր գործողության իրականացման համար նախատեսված ժամկետը, գործողության ակնկալվող արդյունքը և կատարումը հաստատող ցուցանիշը,
3. յուրաքանչյուր գործողության իրականացման համար տարեկան կտրվածքով հատկացված ֆինանսական, նյութատեխնիկական և այլ միջոցների ծախսերը, դրանց նպատակային օգտագործումը և արդյունավետությունը,
4. յուրաքանչյուր գործողության իրականացման համար սահմանված ժամկետներում և ձևաչափով ներկայացված հաշվետվությունները, ինչպես նաև դրանց ներկայացված ծավալը և որակը հավաստող դաշտային ուսումնասիրությունների, հեռահար զոնդավորման կամ անտառային մոնիթորինգի տվյալները,
5. իրականացվող գործողություններում շահագրգիռ կողմերի ներգրավվածության մակարդակը, կատարված աշխատանքի մասնաբաժինը և որակը:

**ՀԱՊԱՎՈՒՄՆԵՐ**

ԱԱԾ – Անտառի ազգային ծրագիր

ԱԱԴԱԿ+ - Անտառազրկման և անտառների դեգրադացիայի հետևանքով արտանետումների կրճատման և անտառների պահպանության, կայուն կառավարման դերը անտառի ածխածնի պաշարների ավելացման համար (REDD+)

ԱԱԿՏՀ - Անտառկառավարման ազգային տեղեկատվական համակարգ

ԱՍԳ – Ազգային սահմանված գործողություններ (NDC)

ԱԱՔՌ – Անտառի ազգային քաղաքականություն և ռազմավարություն

ԱԿԿ - Անտառների կայուն անտառակառավարում

ԱԼՎ - Անտառային լանդշաֆտների վերականգնում (FLR)

ԱԿՊ - Անտառկառավարման պլան

ԱՊԿ – ՄԱԿ-ի անապատացման դեմ պայքարի կոնվենցիա (UNCCD)

ԱՏՀ – Աշխարհագրական տեղեկատվական համակարգեր (GIS)

ԱՔՌ – Անտառային քաղաքականություն և ռազմավարություն

ԲՀՊՏ – Բնության հատուկ պահպանվող տարածքներ

ԲՈՒՀ – Բարձրագույն ուսումնական հաստատություն

ԲԾԻԳ - Բնապահպանական ծրագրերի իրականացման գրասենյակ (EPIU)

ԳԷՀ – Գլոբալ էկոլոգիական հիմնադրամ (GEF)

ԶԼՄ – Զանգվածային լրատվության միջոցներ

ԷԾ - էկոհամակարգային ծառայություններ

ԾԻԳ – Ծրագրերի իրականացման գրասենյակ

ԿԲՀ - Կովկասի բնության հիմնադրամը (CNF)

ԿԲԿ – ՄԱԿ-ի կենսաբազմազանության մասին կոնվենցիա (UNCBD)

ԿԶ - Կայուն զարգացում

ԿԶՆ - Կայուն զարգացման նպատակներ

ԿԿՀ - Կանաչ Կլիմայի Հիմնադրամ (GCF)

ԿՓ - Կլիմայի փոփոխություն

ԿՓՇԿ – ՄԱԿ-ի կլիմայի փոփոխության շրջանակային կոնվենցիա (UNFCCC)

ՀԱԱՀ - Հայաստանի ազգային ագրարային համալսարան հիմնադրամ

ՀՕՀՕՓԱՏ – Հողօգտագործում, հողօգտագործման փոփոխություն և անտառային տնտեսություն (LULUCF)

ՀԶ - Հեռահար զոնդավորում

ՀԿ - Հասարակական կազմակերպություն

ՀՄԿ - Հիդրոօդերևութաբանության և մոնիթորինգի կենտրոն ՊՈԱԿ

ՀՀ ԱԻՆ - Հայաստանի Հանրապետության արտակարգ իրավիճակների նախարարություն

ՀՀ ԱՆ - Հայաստանի Հանրապետության արդարադատության նախարարություն

ՀՀ ԲՏԱՆ - Հայաստանի Հանրապետության բարձր տեխնոլոգիական արդյունաբերության նախարարություն

ՀՀ ԳԱԱ - Հայաստանի Հանրապետության գիտությունների ազգային ակադեմիա

ՀՀ - Հայաստանի Հանրապետություն

ՀՀ ԿԳՄՍՆ - Հայաստանի Հանրապետության կրթության, գիտության, մշակույթի և սպորտի նախարարություն

ՀՀ ԷՆ - Հայաստանի Հանրապետության էկոնոմիկայի նախարարություն

ՀՀ ԿԿ – Հայաստանի Հանրապետության կադաստրի կոմիտե

ՀՀ ՇՄՆ - Հայաստանի Հանրապետության շրջակա միջավայրի նախարարություն

ՀՀ ՏԿԵՆ - Հայաստանի Հանրապետության տարածքային կառավարման և ենթակառուցվածքների նախարարություն

ՄԱԶԾ - ՄԱԿ-ի Զարգացման ծրագիր (UNDP)

ՄԱԿ - Միավորված ազգերի կազմակերպություն

ՈԲԱԱ – Ոչ բնափայտային անտառային արտադրանքներ

ՉՀՀ – Չափողականություն, հաշվետվողականություն և հավաստագրում (MRV)

ՊԳԿ - Պարենի և գյուղատնտեսության կազմակերպություն (FAO)

ՊՈԱԿ - Պետական ոչ առևտրային կազմակերպություն

ՋԳ – ջերմոցային գազեր

ՏՏԵ - Տարածական տվյալների ենթակառուցվածք

ՎԲՀՀ - Վայրի բնության համաշխարհային հիմնադրամը (WWF Armenia)